Yala i b’a fɛ ka Tiɲɛn lɔn wa?\nA KALAN KAAN NIN NA Abbey Aboua Acoli Afrikaans Ahanta Albanais Allemand Allememand de Pennsylvanie Altai Amharique Anglais Arabe Arménien Arménien (occidental) Assamais Ateso Attié Aymara Azéri Azéri (cyrillique) Bachkir Bambara Baoulé Bas allemend Basque Bassa (Liberia) Bassa (cameroun) Bengali Bichlamar Bicol Birman Boulou Bulgare Bété Cakchiquel Cambodgien Carib Catalan Cebuano Chavacano Chichewa Chin haka Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuuk Cibemba Cinamwanga Cinyanja Coréen Creole de Maurice Creole seychelles Croate Créole de Guadeloupe Créole de guinée-bissao Créole de la Guyane française Créole de la réunion Créole du bélize Créole haïtien Damara Dangme Danois Digor Diola Douala Drehu Dusun Edo Efik Emberá catío Espagnole Estonien Ewé Fante Fataluku Fidjien Finnois Fon Foulfoulde (cameroun) Frafra Français Féroïen Ga Gaelique ecossais Galicien Gallois Garifuna Georgien Gitonga Gokana Goun Grec Groelandais Guarani Guarani (Bolivie) Gujarati Guna Haoussa Herero Hiligaynon Hindi Hiri Motu Hmong blanc Hongrois Huastec Hunsrik Hébreu Ibinda Igbo Iloko Inakeanon Indonésien Islandais Isoko Italien Itsekiri Iu Mien Ivatan Japonais Jiwaka Jula Kabardino-Tcherkess Kabye Kabyle Kachin Kadazan Kalanga (Botswana) Kalenjin Kamayo Kana Kannada Kazakh Kazakh (Arabe) Kekchi Khasi Kikamba Kikaonde Kikongo Kikuyu Kiluba Kimbundu Kinaray-a Kinyarwanda Kipende Kirghiz Kiribati Kirundi Kissi Kongo Konkani (devanagari) Konkani (romain) Kosrae Kpelle Kriachène Krio Kuhane Kurde kurmanji (cyrillique) Kurde sorani Kwangali Kwanyama Kyangonde Lakota Lamba Langue des Signes Albanaise Langue des Signes Américaine Langue des signes Guatémaltèque Langue des signes argentine Langue des signes australienne Langue des signes autrichienne Langue des signes bolivienne Langue des signes britannique Langue des signes bulgare Langue des signes costaricienne Langue des signes cubaine Langue des signes danoise Langue des signes espagnole Langue des signes estonienne Langue des signes finnoise Langue des signes française Langue des signes ghaneenne Langue des signes grecque Langue des signes hondurienne Langue des signes hongroise Langue des signes indienne Langue des signes indonésienne Langue des signes italienne Langue des signes japonaise Langue des signes lettone Langue des signes lituanienne Langue des signes malaise Langue des signes malgache Langue des signes mexicaine Langue des signes nicaraguayenne Langue des signes néerlandaise Langue des signes néo-zélandaise Langue des signes panameenne Langue des signes paraguayenne Langue des signes philippine Langue des signes polonaise Langue des signes portugaise Langue des signes péruvienne Langue des signes québécoise Langue des signes roumaine Langue des signes russe Langue des signes slovaque Langue des signes suisse allemande Langue des signes suédoise Langue des signes tcheque Langue des signes thaï Langue des signes vénézuélienne Langue des signes zambienne Langue des signes zimbabweenne Langue des signes équatorienne Lao Lenje Letton Lhukonzo Lingala Lituanien Lomwe Luganda Lugbara Lunda Luo Luvale Luxembourgeois Macédonien Makasae Makua Malagach Malay Malayalam Maltais Mam Mambwé-Lungu Mangareva Manipuri Mapudungun Marathi Marquesien (Hiva Oa) Marquesien (Nuku Hiva) Marshall Mashi Maya Mayangna Mayo Mazahua Mazatec de Huautla Mbukushu Melpa Mentawai Miskito Mixe Mixtèque (Guerrero) Mixtèque (Huajuapan) Mizo Mongol Moore Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Nama Navajo Ndau Ndonga Ndébélé Ndébélé(Zimbabwe) Ngabere Ngangela Nias Nicobarais Niue Norvégien Nyaneka Nyungwe Nzema Néerlandais Népali Odila Oromo Ossete Otetela Otomi (vallee du mezquital) Ourdou Ouzbek Paez Palau Pangasinan Papiamento (aruba) Papiamento (curaçao) Pashto Pendjabi Pendjabi (shahmukhi) Persan Piaroa Pidgin d'Afrique de l'Ouest Pidgin salomonien Pilagá Polonais Ponape Portugais Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Chibuleo) Quichua (Chimborazo) Quichua (Imbabura) Quichua (Pastaza) Quichua (Tena) Quiché Rapanui Rarotongan Romain Romani (Macédoine) Romani (Nord de la Grèce) Romani (Roumanie) Romani (Sud de la Grèce) Rungus Runyankore Russe Rutooro Samoan Sango Saramaccan Sarnami Sena Sepedi Serbe Serbe (romain) Serer Sesotho du Lesotho Sesotho d’Afrique du Sud Shona Shuar Sidama Silozi Singhalais Slovaque Slovène Somali Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Talian Tandroy Tarahumara central Tarascan Tatar Tcheque Thaï Tigrinya Tiv Tlapanec Toba Tojolabal Tok pisin Tongien Totonaque Tshiluba Tshwa Tsonga Tswana Turc Turkmene Turkmene (cyrillique) Tuvaluan Tuvinian Twi Tzotzil Télougou Tétoum Dili Udmurt Ukrainien Umbundu Urhobo Uruund Valencien Venda Vezo Vietnamien Vöro Wallis Warao Waray-Waray Wayuunaiki Wichi Wolaitsa Wolof Xhosa Yacouba Yakoute Yapois Yoruba Yukpa Yupik de l’Alaska central Zande Zapotec (de l'isthme) Zapotec (guevea) Zapotec (lachiguiri) Zoulou irlandais langue des signes colombienne ouïghour (écriture cyrillique) tamoul tchouvache\nKA TIƝƐN lɔn mun koo la? Ka tiɲɛn lɔn ɲiningaliba dɔw koo la minw be mɔgɔw dabali ban kabi galen. N’a sɔrɔ i delila k’i yɛrɛ ɲininga ko:\nYala Ala b’i janto an na tiɲɛn na wa?\nYala marifakɛlɛw ni tɔɔrɔw bena ban loon dɔ wa?\nMun lo be yen saya kɔ?\nYala suuw be ni jigiya ye wa?\nNe be se ka Ala deli cogo di walisa a ka ne jaabi?\nNe be se ka hɛɛrɛ sɔrɔ cogo di?\nI bena o ɲiningaliw jaabiliw sɔrɔ min? N’i tagara sɛbɛfeereyɔrɔw wala u marayɔrɔw la, i be se ka gafe caamanba sɔrɔ, bɛɛ n’a ka jaabili. Nka tuma caaman na o gafew be ɲɔgɔn sɔsɔ. U dɔw ka jaabili be se ka mɔgɔ wasa u sɛbɛ tuma na, nka u sanga tɛ mɛɛn ka ben. O la, u kɔnɔna koow be yɛlɛma wala dɔ wɛrɛw be sɛbɛ u nɔɔ na.\nNka kitabu dɔ be yen, jaabili sɔbɛw be sɔrɔ a kɔnɔ. Ngalon si t’a kɔnɔ. Ala delitɔ, Yesu Krista y’a fɔ ko: “I ka kuma ye tiɲɛ ye.” (Yuhana 17:17). Bi, an b’a lɔn k’o kuma ye Bibulu senuman lo ye. Sɛbɛ nin ɲɛɛ nataw la, i bena Bibulu ka jaabili gwɛnen lakikaw sɔrɔ o ɲiningaliw koo la.\nO ƝININGALI KUUN: Duniɲa nin falen be fariyakow ni tilenbaliyakow la. Diinan caaman b’a fɔ ko an ka tɔɔrɔw ye Ala ka latigɛ ye.\nBIBULU BE MIN FƆ: Ala tɛ kojugu kɛ fewu. Job 34:10 b’a fɔ ko: “Ala ni kojugukɛlaw cɛ ka jan, Sebaayabɛɛtigi ni tilenbaliya cɛ ka jan.” Ala be ni sagonata ɲuman ye ka ɲɛsin hadamadenw ma. O kama, Yesu y’an kalan ko an ka Ala deli ko: “An Fa min bɛ sankolo la, . . . I ka masaya ka na. I sago ka kɛ dugukolo kan i ko a bɛ kɛ sankolo la cogo min na.” (Matiyu 6:9, 10). Ala b’an kanu haali fɔɔ a ye koow bɛɛ lajɛnnen kɛ walisa k’a ka sagonata dafa.—Yuhana 3:16.\nJenɛse 1:26-28; Yakuba 1:13; ani 1 Piɛrɛ 5:6, 7 fana lajɛ.\nO ƝININGALI KUUN: Hali bi, marifakɛlɛw b’a la ka mɔgɔ caaman faga. Tɔɔrɔw b’an bɛɛ sɔrɔ.\nBIBULU BE MIN FƆ: Ala ye wagati dɔ kofɔ tuma min na a bena hɛɛrɛ sigi dugukolo kuru bɛɛ kan. A ka Masaya mara la, o min ye sankolola gofɛrɛnɛman ye, mɔgɔw “tɛna dege kɛlɛ kow la tun.” Nka “u na u ka npanw faga ka kɛ misidabaw ye.” (Esayi 2:4). Ala bena tilenbaliyakow ni tɔɔrɔw bɛɛ ban. Bibulu kɔnɔ, Ala be layidu ta ko: “A na ɲɛji bɛɛ cɛ ka bɔ u ɲɛ la. Saya tɛna kɛ tun, su kasi fana tɛna kɛ tun, wala kasikan wala dimin, k’a masɔrɔ fɛn fɔlɔw [i n’a fɔ tilenbaliyakow ni tɔɔrɔw] tɛmɛnna.”—Jirali 21:3, 4.\nZaburuw 37:10, 11; 46:10; ani Mise 4:1-4 fana lajɛ.\nO ƝININGALI KUUN: Diinan caaman b’a fɔ ko mɔgɔ mana sa, fɛɛn dɔ be bɔ a la ka to niin na. Dɔw b’a miiri ko mɔgɔ salenw be se ka kojugu kɛ mɔgɔ ɲɛnamaw la wala ko Ala be mɔgɔ juguw jalaki k’u tɔɔrɔ jahanama tasumaman kɔnɔ fɔɔ abada.\nBIBULU BE MIN FƆ: Mɔgɔ mana sa, a niin banna. Waajulikɛla 9:5 b’a fɔ ko: “Mɔgɔ salenw tɛ foyi dɔn.” Komi mɔgɔ salenw tɛ foyi lɔn ani u tɛ foyi kala ma, u tɛ se ka kojugu kɛ mɔgɔ ɲɛnamaw la wala k’u dɛmɛ.—Zaburuw 146:3, 4.\nJenɛse 3:19 ani Waajulikɛla 9:6, 10 fana lajɛ.\nO ƝININGALI KUUN: An b’a fɛ ka to niin na ani ka ɲɛnamaya diya bɔ n’an diyanye mɔgɔw ye. A dagalen lo an k’a ɲini k’an diyanye mɔgɔ salenw ye kokura.\nBIBULU BE MIN FƆ: Mɔgɔ minw sara, u caamanba bena lakunu. Yesu ye layidu ta ko: “Mɔgɔ salen minnu bɛ [hakilijigi, NW] kaburuw kɔnɔ, . . . U na bɔ yen.” (Yuhana 5:28, 29). Ka kɛɲɛ ni Ala ka sagonata fɔlɔ ye, minw bena lakunu hadamadenw cogo la, u bena sababu sɔrɔ ka ɲɛnamaya kɛ alijɛnɛ kɔnɔ dugukolo kan (Luka 23:43). O layidu kɔrɔ ko hadamaden kanminɛbagaw bena kɛnɛya dafalen ani ɲɛnamaya banbali sɔrɔ. Bibulu b’a fɔ ko: “Dugukolo na kɛ mɔgɔ tilennenw ciyɛn ye. U na sigi a kan badaa.”—Zaburuw 37:29.\nJob 14:14, 15; Luka 7:11-17; ani Kɛwalew 24:15 fana lajɛ.\nO ƝININGALI KUUN: Ka diinan damanin niin bɔ a la, diinanw bɛɛ ka mɔgɔw be delili kɛ. Nka a be u caaman ɲɛɛ na ko u ka deliliw tɛ jaabili sɔrɔ.\nBIBULU BE MIN FƆ: Yesu y’an kalan ko an kana kuma dɔw degi an kuun fɛ ani ka to k’u fɔ delili kɛtɔ. A y’a fɔ ko: “Ni aw bɛ Ala deli . . . aw kana segin kumaw kan” (Matiyu 6:7). N’an b’a fɛ Ala k’an ka deliliw lamɛn, an ka kan ka delili kɛ i n’a fɔ ale b’a fɛ cogo min na. O kama an ka ɲi k’a ɲini ka Ala sago lɔn ani ka delili kɛ ka kɛɲɛ n’o ye. 1 Yuhana 5:14 b’a ɲɛfɔ ko: “Ni an ye fɛn dɔ deli [Ala] fɛ ka kɛɲɛ ni a sago ye, a bɛ an lamɛn.”\nZaburuw 65:3; Yuhana 14:6, 14; ani 1 Yuhana 3:22 fana lajɛ.\nO ƝININGALI KUUN: Mɔgɔ caaman b’a miiri ko hɛɛrɛ be sɔrɔ wari, tɔgɔba wala saramaya fɛ. O kama u be boliboli o fɛɛnw nɔfɛ, nka o hɛɛrɛ be taga k’u dan.\nBIBULU BE MIN FƆ: Yesu ye hɛɛrɛ gundo yira a kɛtɔ k’a fɔ ko: “Minnu y’a dɔn ko u ye faantanw ye Ala ta fan fɛ, olu ye dubadenw ye, katuguni sankolo masaya ye u ta ye.” (Matiyu 5:3). Hɛɛrɛ lakika tɛ sɔrɔ fɔɔ n’an ye fɛɛrɛw kɛ walisa k’an ka mako fisaman wasa, o min ye: nege min b’an na ka Ala n’a sagonata lɔn ka ɲɛsin an ma. O tiɲɛn be sɔrɔ Bibulu kɔnɔ. O tiɲɛn lɔnni b’an dɛmɛ an k’a lɔn fɛɛn min kɔrɔtalen lo tiɲɛn-tiɲɛn na ani fɛɛn min tɛ bɛrɛ ye. N’an b’a to Bibulu ka tiɲɛn kumaw k’an ɲɛminɛ an ka ŋaniya n’an ka kɛwalew la, kuun bena sɔrɔ an ka ɲɛnamaya la.—Luka 11:28.\nNtalenw 3:5, 6, 13-18 ani 1 Timote 6:9, 10 fana lajɛ.\nAn daa sera min ma, o ye ɲiningali wɔɔrɔ dama ka jaabiliw ye Bibulu be minw di. Yala i be kunnafoni wɛrɛw fɛ tugun wa? Siga t’a la n’i fana ye mɔgɔ ye min ye “faantan ye Ala ta fan fɛ”. N’a sɔrɔ ɲiningali wɛrɛw b’i fɛ i n’a fɔ: ‘Ni Ala b’i janto an na, mun na a y’a to kojugu ni tɔɔrɔ cayara ten kabi galen? Ne be se k’an ka denbaya ka ɲɛnamaya kɛcogo fisaya cogo di?’ Bibulu be o ɲiningaliw ani caaman wɛrɛw jaabi. O jaabiliw be mɔgɔ wasa bɛrɛbɛrɛ.\nNka mɔgɔ caaman be sigasiga ka Bibulu lajɛ. A be u ɲɛɛ na ko a ka bon ani a faamuyali ka gwɛlɛ tuma dɔw la. Yala i be dɛmɛ fɛ walisa k’i ka ɲiningaliw jaabiliw sɔrɔ Bibulu kɔnɔ wa? Jehova Seerew be fɛɛn fila kofɔ mɔgɔw ye minw be se k’i dɛmɛ.\nA fɔlɔ ye gafe nin ye: Kalan tigitigi juman be Bibulu kɔnɔ? A sɛbɛra walisa ka mɔgɔw dɛmɛ, minw bolo degunnen lo, u ka Bibulu sɛgɛsɛgɛ ka jaabili gwɛnenw sɔrɔ ɲiningaliba dɔw la. Fɛɛn filanan ye bibulukalan ye, u be min kɛ ni mɔgɔw ye u ka soo: wariko t’a la. I sigida la Jehova Seere setigi dɔ be se ka na i ka soo wala yɔrɔ bɛnnen wɛrɛ la ka baro kɛ n’i ye gwansan Bibulu kan wagati dɔɔni kɔnɔ lɔgɔkun o lɔgɔkun. O labɛn ye mɔgɔ miliyɔn caaman nafa duniɲa kuru bɛɛ kɔnɔ. A laban, u caaman sɔnna k’a fɔ ko: “Ne ye tiɲɛn sɔrɔ!”\nNafoloba wɛrɛ tɛ yen o kɔ. Bibulu ka tiɲɛn kalan b’an hɔɔrɔnya ka bɔ lannako kunntanw, koo ferekelenw ani siranya jugu la. A b’an dɛmɛ ka jigiya, kuun ani ninsɔndiya sɔrɔ an ka ɲɛnamaya kɔnɔ. Yesu y’a fɔ ko: “Aw na tiɲɛ dɔn, tiɲɛ na aw hɔrɔnya.”—Yuhana 8:32.


Bɔk 28 AKKDC08 - «I kɔrɔcɛ Arɔn wele ka gwɛrɛ i la, ale - Bible Search\nBɔk 27 Bɔk 29\nSarakalasebagaw ka faniw\n1«I kɔrɔcɛ Arɔn wele ka gwɛrɛ i la, ale n'a dencɛ Nadabu ni Abiyu, ani Eleyazari ni Itamari, ka bɔ Isirayɛlidenw cɛma, janko u be kɛ ne ka sarakalasebagaw ye.\n2«I bena sarakalasefaniw dilan i kɔrɔcɛ Arɔn ye min ben'a lɔyɔrɔ n'a ka boɲa yira. 3A fɔ baaralɔnbagaw ye, ne ye hakili di minw bɛɛ ma kosɔbɛ, k'u ka Arɔn ka faniw dilan, a bena min don, ka kɛ danna ka se ka sarakalasebaara kɛ ne ye. 4U ka kan ka fani minw dilan, olu filɛ nin ye: disilafani, ni sarakalasebagaw kuntigi ka fani, ani forocadennin, ni forocaba kansɔgɔnin, ni kunmelekefani ni cɛsirilan. U ka sarakalasefani nunu dilan i kɔrɔcɛ Arɔn n'a deenw ye, janko u ka se ka sarakalasebaara kɛ ne ye. 5U k'u dilan ni jese kɔlɔbolaman, ni jese wulenman, ani jesewulen cɔncɔn, ani jese ɲanaman ye, ka sanu kɛ u la.\n6«A to baaralɔnbaga ɲanaman dɔ ka sarakalasebagaw kuntigi ka fani dan ni jese kɔlɔbolaman, ni jese wulenman, ani jesewulen cɔncɔn, ni jese ɲanaman ye, ka sanu kɛ a la. 7A ka fɛɛn fila dɔw kɛ minw bena fani nin daa fila nunu tugu ɲɔgɔn na a gamanw sanfɛ. 8Sarakalasebagaw kuntigi ka fani n'a cɛsirilan ka dilan cogo kelen na, ka nɔrɔ ɲɔgɔn na. A ka dan ni jese kɔlɔbolaman, ni jese wulenman, ani jesewulen cɔncɔn, ani jese ɲanaman ye, ka sanu kɛ a la. 9Kabakuru kɔlɔbolaman fila ta ka Isirayɛli dencɛw tɔgɔw sɛbɛn u kan. 10U mɔgɔ wɔɔrɔ tɔgɔ ka sɛbɛn kabakuru kelen kan, u tɔ wɔɔrɔ ta ka sɛbɛn filanan kan ka kɛɲɛ n'u ka kɔrɔya ye. 11I ka Isirayɛli dencɛw tɔgɔw sɛbɛn o kabakuru fila nunu kan, i n'a fɔ kabakuru sɔngɔgwɛlɛn lɛsɛbaga be taamasiɲɛ lafɛn ɲɛgɛn cogo min na. O kɔ, i ka kabakuru nunu nɔrɔ sanu kan, 12k'o nɔrɔ sarakalasebagaw kuntigi ka fani gaman kan. U ka kɛ hakilijigifɛnw ye Isirayɛli dencɛw koo la. Arɔn k'u tɔgɔw bila a gaman kan k'a kɛ hakilijigifɛn ye ne Masaba ɲakɔrɔ. 13Kabakuru nunu nɔrɔyɔrɔ ka kɛ sanu ye, 14ka jɔrɔkɔ fila dilan ni sanu yɛrɛ yɛrɛ ye k'u kɛ i n'a fɔ juru dannin, k'o don kabakuru nunu nɔrɔyɔrɔw la.\n15«A to baaralɔnbaga ɲanaman dɔ ka disilafani dilan kititigɛ kama. A ka disilafani nin dilan sarakalasebagaw kuntigi ka fani dilancogo la, ni sanu ye, ani jese kɔlɔbolaman, ni jese wulenman, ani jesewulen cɔncɔn, ni jese ɲanaman. 16A ka fani nin kuru ka la ɲɔgɔn kan, a faan bɛɛ ka kɛ kelen ye, a jaɲa n'a kɔnɔ boɲa bɛɛ ka bɛn santimɛtɛrɛ mugan ni duuru ma. 17Kabakuru sɔngɔgwɛlɛnw nɔrɔnɔrɔ a la, fɔɔ sira naani. Kabakuru minw ka kan ka kɛ sira fɔlɔ kan, o ye kabakuru wuleman cɔncɔn ni kabakuru nɛrɛmuguman ani kabakuru binkɛnɛman ye. 18Sira filanan ta ka kɛ kabakuru bulaman sifa fila ani diyaman ye. 19Sira sabanan ta ka kɛ kabakuru bulaman ni kabakuru ɲɛgɛɲɛgɛnin, ani ametisiti ye. 20Sira naaninan ta ka kɛ kabakuru binkɛnɛman, ni kɔlɔbolaman, ani kabakuru binkɛnɛman sifa wɛrɛ ye. Kabakuru nunu nɔrɔyɔrɔ ka kɛ sanu ye. 21U ka kɛ tan ni fila ye ka kɛɲɛ ni Isirayɛli dencɛw tɔgɔw ye. Isirayɛli deen tan ni fila nunu tɔgɔw kelen ka ɲɛgɛn kabakuru nunu kelen kan, k'u kɛ i n'a fɔ taamasiɲɛ lafɛn. 22U bena jɔrɔkɔw dilan ni sanu yɛrɛ yɛrɛ ye i n'a fɔ juru dannin, u ka kɛ disilafani ta ye, 23ka bololanigɛ sifa dɔ dilan fila, ni sanu yɛrɛ yɛrɛ ye k'u siri disilafani dakun fila la, 24ka sanujɔrɔkɔ fila nunu don o fɛɛn nunu na, disilafani dakun na, 25ka jɔrɔkɔ dakun fila dɔ nunu don kabakuru fila nunu nɔrɔyɔrɔw la, minw be sarakalasebagaw kuntigi ka fani gaman kan. Disilafani nin ka to disi kan. 26I bena bololanigɛ sifa dɔ dilan deen fila ni sanu ye, k'o siri disilafani dakun fila dɔ nunu na kɔnɔna, k'a nɔrɔ sarakalasebagaw kuntigi ka fani na, 27k'o ɲɔgɔn fila kɛ tugu ni sanu ye k'u don sarakalasebagaw kuntigi ka fani gaman kɔrɔ faan fila la, a ɲafɛla la, cɛsirilan siriyɔrɔ sanfɛ. 28Juru kɔlɔbolaman bena siri disilafani nigɛ nunu na ka taga siri sarakalasebagaw kuntigi ka fani taw la, janko disilafani nin ka to a ka fani cɛsirilan sanfɛ, a kana foni ka bɔ fani nin na.\n29«Isirayɛli deenw tɔgɔw minw sɛbɛnna kititigɛko la n'u be disilafani kan, tuma o tuma ni Arɔn be don Yɔrɔ Senuman na, olu ka sɔrɔ a disi la, u ka ne Masaba hakili jigi aw koo la tuma bɛɛ. 30- I ka *Urimu ni *Tumimu don disilafani kɔnɔ, janko u ka kɛ Arɔn disi la a dontuma na ne Masaba ɲakɔrɔ. O la, a be se ka ne sago lɔn Isirayɛlidenw faan fɛ o fɛɛn nunu barika la, o bena sɔrɔ a disi la tuma bɛɛ ne ɲakɔrɔ.\nSarakalasebagaw ka fani tɔw\n31«Sarakalasebagaw kuntigi ka fani bena don forocadennin min kan, o bɛɛ bena kɛ kɔlɔbolaman ye, 32k'a kaan tigɛ a cɛmancɛ la k'o cɛ k'a lamini, deleke kaan dilancogo la, janko a kana faran. 33I bena gerenadiyiriden bisigi dilan k'u dondon foroca nin dagolo la, kɔlɔbolaman, wulenman, ni wulenman cɔncɔn, k'a lamini, ka welennin sanulamanw don yiridenbisigi nunu ni ɲɔgɔn cɛ. 34N'i ye welennin kelen don, i ka yiridenbisigi kelen don, k'a kɛ ten fɔɔ ka foroca nin dagolo bɛɛ lamini. 35Ni Arɔn be baara kɛ tuma min na, a ka foroca nin don. Welenninw mankan bena to ka bɔ a dontuma n'a bɔtuma Yɔrɔ Senuman na ne Masaba ɲakɔrɔ. O la, a tena sa.\n36«I bena sanu yɛrɛ yɛrɛ kɛ ka yirifeerenbisigi dilan ka sɛbɛnni kɛ a kan ko: ‹Nin ye Masaba ta ye,› i n'a fɔ taamasiɲɛ lafɛn be kɛ cogo min na, 37a ka siri kunmelekefani ɲafɛ ni juru kɔlɔbolaman ye. 38O ka kan ka to Arɔn teen na tuma bɛɛ a dontuma na ne Masaba ɲakɔrɔ. O la, Isirayɛlidenw bena sarakafɛn o fɛɛn bɔ, ne bena sɔn o ma, haali n'u m'a bɔ a cogo la.\n39«Forocabaw dilan ni jese ɲanaman ye, ka kunmelekefani dan ni jese ɲanaman ye fana, ka cɛsirilan ɲɛgɛn.\n40«Forocabaw ni cɛsirilanw, ani kunmelekefaniw dilan Arɔn dencɛw ye, minw bena u lɔyɔrɔ yira ka boɲa la u kan. 41I ka fani nunu don i kɔrɔcɛ Arɔn n'a dencɛw kaan na, ka tulu kɛ u kuun na, ka ne ka baara don u bolo. O la, i k'u saniya janko u ka se ka kɛ ne ka sarakalasebagaw ye. 42I bena kurusiw dilan u ye ni jese ɲanaman ye janko k'u sutara, o kurusi nunu bena jigi fɔɔ woto la. 43Arɔn n'a dencɛw bena to k'u don tuma o tuma n'u be don Ɲɔgɔnkunbɛn fanibugu kɔnɔ, walima n'u be gwɛrɛ sarakabɔyɔrɔ la ka baara kɛ Yɔrɔ Senuman na, janko u kana jalaki ka sa. O ka kɛ landa ye Arɔn n'a kɔmɔgɔw fɛ kudayi.


Bibulu ka maanaw: Pol be Ɔrɔmu - Jehova Seerew ka ɛntɛrɛnɛti yɔrɔ daganin\nA KALAN KAAN NIN NA Acoli Afrikaans Albanais Allemand Anglais Arabe Arménien Arménien (occidental) Assamais Ateso Aymara Azéri Azéri (cyrillique) Bambara Baoulé Bas allemend Bichlamar Bicol Birman Bulgare Catalan Cebuano Chichewa Chin haka Chinois mandarin (simplifié) Chinois mandarin (traditionnel) Chitonga Chitonga (Malawi) Chitumbuka Cinyanja Coréen Creole de Maurice Creole seychelles Croate Créole haïtien Dangme Danois Drehu Efik Espagnole Estonien Ewé Finnois Français Féroïen Ga Gallois Garifuna Georgien Goun Grec Groelandais Guarani Guna Haoussa Herero Hiligaynon Hindi Hiri Motu Hmong blanc Hongrois Hébreu Igbo Iloko Indonésien Islandais Isoko Italien Japonais Jula Kabardino-Tcherkess Kabye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kissi Kongo Krio Kwangali Kwanyama Lamba Langue des Signes Américaine Langue des signes australienne Langue des signes britannique Langue des signes costaricienne Langue des signes espagnole Langue des signes estonienne Langue des signes finnoise Langue des signes française Langue des signes hongroise Langue des signes japonaise Langue des signes mexicaine Langue des signes nicaraguayenne Langue des signes néerlandaise Langue des signes paraguayenne Langue des signes philippine Langue des signes tcheque Langue des signes vénézuélienne Langue des signes équatorienne Lao Letton Lhukonzo Lingala Lituanien Luganda Lugbara Luo Luvale Macédonien Makua Malagach Malay Malayalam Maltais Mam Mambwé-Lungu Mapudungun Marathi Maya Mazatec de Huautla Mende Miskito Mixe Mixtèque (Guerrero) Mizo Mongol Moore Nahuatl (Nord de Puebla) Nahuatl (guerrero) Ndonga Ndébélé Ngabere Niue Norvégien Nuer Nyaneka Nzema Néerlandais Népali Oromo Ossete Otomi (vallee du mezquital) Ouïghour (arabe) Papiamento (curaçao) Persan Pidgin salomonien Polonais Portugais Quechua (Ancash) Quechua (Ayacucho) Quechua (Bolivie) Quechua (Cuzco) Quiché Romain Runyankore Russe Rutooro Samoan Sango Sena Sepedi Serbe Sesotho du Lesotho Shona Sidama Singhalais Slovaque Slovène Sranan tongo Suédois Swahili Swati Tagalog Tajiki Tankarana Tarascan Tatar Tcheque Thaï Tiv Tlapanec Tojolabal Tok pisin Tongien Totonaque Tshwa Tsonga Tswana Turc Turkmene (cyrillique) Twi Tzeltal Tzotzil Télougou Tétoum Dili Ukrainien Umbundu Venda Vezo Vietnamien Wallis Waray-Waray Wayuunaiki Wolaitsa Wolof Xhosa Yoruba Zapotec (de l'isthme) Zapotec (lachiguiri) Zoulou langue des signes colombienne tamoul tchouvache\nA FILƐ jɔlɔkɔ be Pol bolo la, ani Ɔrɔmu sɔrɔdasi dɔ b’a kɔrɔsira. Pol be kaso la Ɔrɔmu. A be kɔnɔni kɛra Ɔrɔmu masacɛ k’a latigɛ a bena min kɛ a la. Ka Pol to kaso la, sira dira mɔgɔw ma u ka na bɔ a ye.\nTile saba Pol senin kɔ Ɔrɔmu, a ye cii di ko Yahutuw ɲɛmɔgɔ dɔw ka na bɔ ale ye. O la, Ɔrɔmu Yahutu caaman nana a fɛ. Pol ye u waaju Yezu ani Ala ka Masaya koo la. U dɔw lara a la ani u kɛra kerecɛnw ye, nka dɔ wɛrɛw ma la a la.\nSɔrɔdasi minw tun be Pol kɔrɔsi, a y’u caaman fana waaju. A ye saan fila kɛ kasobon nin kɔnɔ, ani mɔgɔ o mɔgɔ tun mana na bɔ a ye a tun b’o tigi waaju. O la, hali Ɔrɔmukaw ka masacɛ somɔgɔw ye Ala ka Masaya kibaro mɛn, ani u dɔw kɛra kerecɛnw ye.\nNka, mɔgɔ min be sɛbɛri kɛra tabali kan, jɔn lo? Timote lo. Ale fana tun be kaso kɔnɔ Masaya waajuli kosɔn, nka sisan u y’a labila. A nana yan walisa ka Pol dɛmɛ. I b’a lɔn Timote be fɛɛn min sɛbɛra wa? An k’o lajɛ.\nFilipi ani Efɛzi dugu minw kofɔra maana 110nan na, i hakili b’u la wa? Pol kɛra sababu ye kerecɛn kafow sigira o duguw kɔnɔ. Sisan, k’a to kaso kɔnɔ, a be lɛtɛrɛw sɛbɛra o kerecɛnw ma. O lɛtɛrɛw be sɔrɔ Bibulu kɔnɔ ani u be weele ko Efɛzikaw ani Filipikaw. Pol b’a fɔra Timote ye a ka kan ka min sɛbɛ u teriw ma minw ye kerecɛnw ye Filipi dugu kɔnɔ.\nFilipikaw tun ye Pol minɛ ka ɲɛ kosɔbɛ. U tun ye bonyafɛn dɔ ci a ma kaso kɔnɔ, ani a be u fora o kosɔn. Epaforaditi lo tun tagara o bonyafɛn di a ma. Nka, a banana fɔɔ a tun be ɲini ka sa. Sisan a kɛnɛyara ani a labɛnnin lo ka kɔsegi Filipi. Ale lo bena taga Pol ni Timote ka lɛtɛrɛ nin di Filipikaw ma.\nK’a to kasobon kɔnɔ, Pol ye lɛtɛrɛ fila wɛrɛ sɛbɛ, u be sɔrɔ Bibulu kɔnɔ. Kelen cira Kɔlɔsi dugu ka kerecɛnw ma. U b’o lɛtɛrɛ weele ko Kɔlɔsikaw. A filanan cira Pol tericɛ sɔbɛ Filemɔn ma, ale fana siginin be Kɔlɔsi dugu kɔnɔ. O lɛtɛrɛ kɔnɔ, Pol be kuma Filemɔn ka baaraden Onezimu koo la.\nOnezimu tun bolila ka bɔ Filemɔn fɛ ka taga Ɔrɔmu. A y’a mɛn ko Pol be kaso la Ɔrɔmu. A nana bɔ Pol ye, ani Pol y’a waaju. A ma mɛɛn, Onezimu fana kɛra kerecɛn ye. A tun bolila ka bɔ Filemɔn fɛ minkɛ, a nimisara o la sisan. O la, i b’a lɔn Pol be fɛɛn min sɛbɛra ka ci Filemɔn ma wa?\nPol be Filemɔn delila ko a ka yafa Onezimu ma. A ko: ‘Ne be kɔsegi k’a ci i ma. Nka sisan, a tɛ i ka jɔɔn dama ye tugun, kerecɛn balima sɔbɛ lo fana.’ Onezimu kɔsegira Kɔlɔsi dugu la n’o lɛtɛrɛ fila ye, a ye kelen di Kɔlɔsikaw ma ani ka tɔɔ kelen di Filemɔn ma. An ka miiri k’a filɛ cogo min na Filemɔn ninsɔndiyara k’a ye ko a ka baaraden kɛra kerecɛn ye.\nPol ye kibaro duman dɔw sɛbɛ a ka lɛtɛrɛw kɔnɔ k’u ci Filipikaw ni Filemɔn ma. A y’a fɔ Filipikaw ye ko: ‘Ne jigi b’a la ko ne bena Timote ci aw fɛ. Nka, yanni dɔɔni ne yɛrɛ fana bena na aw fɛ.’ A y’a fɔ Filemɔn ye ko: “I ka jigiyɔrɔ dɔ labɛn ne ye.”\nPol bɔnin kɔ kaso la, a tagara bɔ kerecɛn balimaw ye yɔrɔ caaman na. Nka, kɔfɛ u ye Pol minɛ k’a don kaso la tugun Ɔrɔmu. Sisan kɔni, a y’a lɔn ko u bena ale faga. O la, a ye lɛtɛrɛ ci Timote ma ko a ka banba ka na ale fɛ joona. A y’a sɛbɛ ko: ‘Ne ye kantigiya kɛ Ala ye, ani a bena ne sara.’ Saan damanin Pol faganin kɔ, Zeruzalɛmu halakira tugun. Nin seen nin na, Ɔrɔmukaw lo y’o kɛ.\nAyiwa, koo caaman wɛrɛw be sɔrɔ Bibulu kɔnɔ. Jehova Ala ye cii di ciden Zan ma ko a ka Bibulu ka kitabu labanw sɛbɛ, i n’a fɔ Yirali ka kitabu. O kitabu be koo nataw fɔ. An k’a filɛ siniɲasigi be min mara an ye.\nKɛwaliw 28:16-31; Filipikaw 1:13; 2:19-30; 4:18-23; Eburuw 13:23; Filemɔn 1-25; Kɔlɔsikaw 4:7-9; 2 Timote 4:7-9.\nKa Pol to kaso la Ɔrɔmu, a ye jɔn lo waaju?\nJaa nin kan, jɔn lo siginin be tabali ɲɛfɛ, ani a be mun lo kɛra Pol ye?\nEpaforaditi ye jɔn lo ye, ani a kɔsegitɔ Filipi dugu la, a tagara ni mun lo ye a bolo?\nMun na Pol ye lɛtɛrɛ ci a tericɛ sɔbɛ Filemɔn ma?\nPol bɔnin kɔ kaso la, a ye mun lo kɛ, ani mun lo y’a sɔrɔ kɔfɛ?\nJehova ye cii di jɔn lo ma ko a ka Bibulu ka kitabu labanw sɛbɛ, ani Yirali ka kitabu be mun lo fɔ?\nKɛwaliw 28:16-31 ani Filipikaw 1:13 kalan.\nKa Pol to kaso la Ɔrɔmu, a y’a ka wagati ta ka mun lo kɛ? Ani, a ka limaniya lamagabali ye nɔɔ juman to kerecɛn kafo kan? (Kɛw. 28:23, 30; Fil. 1:14)\nFilipikaw 2:19-30 kalan.\nPol ye waleɲumanlɔn kuma jumanw fɔ Timote ni Epaforaditi koo la, ani an be se ka Pol ladegi cogo di? (Fil. 2:20, 22, 25, 29, 30; 1 Kor. 16:18; 1 Tes. 5:12, 13)\nFilemɔn 1-25 kalan.\nJogo juman lo ye Pol lasun ka Filemɔn jija a ka koo bɛnnin kɛ, ani cogo juman na o ye ɲɛyirali ye diinan mɔgɔkɔrɔw fɛ bi? (Filem. 9; 2 Kor. 8:8; Gal. 5:13)\nPol ka kuma minw be sɔrɔ Filemɔn 13, 14 kɔnɔ, u b’a yira cogo di ko a b’a janto kafoden tɔɔw ka dusukunnakow la? (1 Kor. 8:7, 13; 10:31-33)\nAn ka 2 Timote 4:7-9 kalan.\nI ko ciden Pol, an be se k’an jigi la a la cogo di ko Jehova bena an sara n’an tora kantigiya la fɔɔ a laban? (Mat. 24:13; Eburuw 6:10)


Cɛf 10 AKKDC08 - Abimelɛki sanin kɔ, Isakari kɔmɔgɔ - Bible Search\nCɛf 9 Cɛf 11\nCɛfari Tola ni Yayiri ka koo\n1Abimelɛki sanin kɔ, Isakari kɔmɔgɔ Dodo deen Puwa dencɛ Tola wilila ka Isirayɛlidenw kisi. A tun siginin be Samiri, Efarayimu mara kuluyɔrɔ la. 2A sigira Isirayɛlidenw kunna fɔɔ ka se saan mugan ni saba. O kɔ, a sara, u y'a suu don Samiri.\n3Ale fana tɛmɛnin kɔ, Galaadika Yayiri wilila ka kɛ u kuntigi ye saan mugan ni fila kɔnɔ. 4Dencɛ bi saba tun b'a fɛ, olu tun be to ka yɛlɛ faliden bi saba fana kan. U tun siginin be dugu bi saba kunna, Galaadi mara la, minw be wele halibi Yayiri ka sigiyɔrɔ. 5O kɔ, Yayiri sara, u y'a suu don Kamɔn.\nAmoniw be Isirayɛlidenw kɛlɛ\n6O kɔ, Isirayɛlidenw ye kojugu kɛ Masaba ɲakɔrɔ tugu. U ye *Baali ni *Asitarite sɔn yɔrɔ caaman na, ani Sirikaw ka joow, ni Sidɔnkaw, ani mowabuw ni amoniw, ni filisiw taw. U ye Masaba to yen u m'a bato tugu. 7O la, Masaba dimina, a y'u don filisiw ni amoniw bolo. 8Olu y'u tɔɔrɔ kosɔbɛ o saan nin na. Isirayɛliden minw bɛɛ tun be Zurudɛn baji kɔfɛ, amoriw ka jamana na Galaadi mara la, u ye olu tɔɔrɔ saan tan ni seegi kɔnɔ. 9Amoniw fana ye Zurudɛn baji tigɛ janko ka taga Zuda kɔmɔgɔw kɛlɛ ni Bɛnzamɛn kɔmɔgɔw, ani Efarayimu kɔmɔgɔw. O kɛra dusukasiba ye Isirayɛlidenw fɛ. 10O la, Isirayɛlidenw kasira Masaba nɔɔ fɛ k'a fɔ ko: «An y'i hakɛ ta, bari an y'i to yen, e min ye an ka Ala ye, ka Baali sɔn yɔrɔ caaman na.» 11Masaba y'a fɔ u ye ko: «Tuma min na Ezipitikaw, ni amoriw ani amoniw ni filisiw, 12ani Sidɔnkaw ni amalɛkiw ani mawɔniw tun ye aw tɔɔrɔ, aw kulera ne nɔɔ fɛ, ne m'aw bɔsi u bolo wa? 13Nga aw ye ne to yen ka taga joow sɔn. O le y'a to ne tena aw kisi tugu. 14Aw tun ye joo minw woloma, aw ka banba ka dɛmɛ ɲini olu fɛ. Olu k'aw kisi aw tɔɔrɔwaati la!» 15Isirayɛlidenw y'a fɔ Masaba ye ko: «An ye hakɛ kɛ. Fɛɛn min ka di i ye, i k'o kɛ an na. A daan ye i ka makari an na k'an bɔsi bii dɔrɔn.» 16U ye siya wɛrɛw ka joo nunu ta k'u fili, ani ka Masaba bato. Isirayɛlidenw ka tɔɔrɔ digira Masaba la fɔɔ a ma se k'o muɲu tugu.\n17Amoniw ye ɲɔgɔn lajɛn ka na sigi Galaadi mara la, Isirayɛlidenw fana ye ɲɔgɔn lajɛn ka na sigi Misipa. 18Galaadikaw n'u ɲamɔgɔw tora ka ɲɔgɔn ɲininga ko: «Jɔn le bena kɔn ka kɛlɛ daminɛ ni amoni nunu ye? Ni min y'o kɛ, o tigi bena kɛ kuntigi ye Galaadi mara la.»


Luka 20 AKKDC08 - Loon dɔ la, Yezu tun be mɔgɔw kalanna - Bible Search\n(Mat 21.23-27; Mar 11.27-33)\n1Loon dɔ la, Yezu tun be mɔgɔw kalanna Alabatosoba kɔnɔ ka kibaru diman fɔ u ye. Sarakalasebagaw kuntigiw ni sariya karamɔgɔw ani dugu cɛkɔrɔbaw tagar'a sɔrɔ, 2k'a ɲininga ko: «I be koo minw kɛ, jɔn le y'o sira d'i ma? Jɔn le y'o fanga d'i ma?»\n3A y'u jaabi ko: «Ne fana bena aw ɲininga koo kelen na. 4Jɔn le ye Zan ci ko a ka na mɔgɔw batize, Ala lo wa, walima mɔgɔw lo?»\n5O tuma na, olu ye ɲɔgɔn ye, k'u ka miiriyaw fɔ ɲɔgɔn ye ko: «N'an y'a jaabi ko Ala lo, a bena an ɲininga ko mun na an ma la a la. 6N'an y'a fɔ ko mɔgɔw lo fana, mɔgɔw bena an bon ni kabakuru ye k'an faga, bari u lara a la ko Zan tun ye kira ye.» 7O le y'a to u ye Yezu jaabi k'u t'a lɔn.\n8Yezu y'a fɔ u ye ko: «N'o lo, mɔgɔ min ye sira di ne ma ka koo nunu kɛ, ne fana tena o fɔ aw ye.»\n(Mat 21.33-46; Mar 12.1-12)\n9- O kɔ, Yezu y'a daminɛ ka talen nin la jama ye. A ko: «Cɛɛ dɔ ye *ɛrɛzɛnforo bɔ k'a don baarakɛla dɔw bolo, ka taga mɛn jamana wɛrɛ la. 10Ɛrɛzɛn mɔna tuma min na, a y'a ka jɔɔn dɔ ci baarakɛla nunu fɛ ko a ka taga ale niyɔrɔ minɛ. Nga baarakɛla nunu y'a minɛ k'a bugɔ k'a bololakolon bila ka taga. 11Forotigi ye jɔɔn wɛrɛ ci u fɛ. U y'o fana nɛni k'a bugɔ k'a bololakolon bila ka taga. 12A ye jɔɔn sabanan ci, u y'ale fana bugɔ fɔɔ k'a mandimi k'a ta k'a fili waga kɔnɔ. 13Forotigi sɔrɔla k'a fɔ ko: ‹Ne bena mun kɛ? N dencɛ min koo ka di n ye, n bena o ci, n'a sɔrɔ, u bena ale boɲa.› 14Nga ɛrɛzɛn baarakɛlaw ɲaa lara a kan tuma min na, u y'a fɔ ɲɔgɔn ye ko: ‹Nin le ye cɛntala ye, an k'a faga janko cɛɛn nin ka kɛ an ta ye.› 15U y'a minɛ ka taga n'a ye waga kɔnɔ k'a faga.»\nYezu ye jama ɲininga ko: «Forotigi bena mun kɛ u la? 16A bena taga o baarakɛlaw faga ka dɔ wɛrɛw ta k'u bila foro kunna.» Mɔgɔw y'o mɛn tuma min na, u ko: «Ala k'an kisi o ma.»\n17- Nga Yezu y'u filɛ k'a fɔ u ye ko: «Min fɔra Ala ka kuma na, o kɔrɔ bena kɛ mun ye sa? A ko:\n‹Bonlɔlaw banna kabakuru min na,\no nana kɛ kabakuru barikaman ye, boon nɔnkɔn ta.›\n18Ni mɔgɔ min benna o kabakuru nin kan, o tigi kolow bena karikari. N'o kabakuru nin benna mɔgɔ min kan, a bena o tigi ɲɔɲɔ.»\n19Sariya karamɔgɔw ni sarakalasebagaw kuntigiw tun be cogo ɲinina waasa ka Yezu minɛ o waati yɛrɛ la, bari u tun y'a faamu ka ɲa ko Yezu ka talen nin ɲaa sinnin tun be olu le ma. Nga u tun be siran jama ɲa.\nNisara ka di Masacɛ ma\n20Sariya karamɔgɔw ni sarakalasebagaw kuntigiw y'a daminɛ ka Yezu kɔlɔsi kosɔbɛ. O la, u ye nafigi dɔw ci a fɛ. Olu y'u yɛrɛw kɛ mɔgɔtilenninw ye waasa ka Yezu minɛ a yɛrɛ dalakuma fɛ ni ɲiningali dɔ ye. U tun b'a fɛ ka sababu dɔ sɔrɔ ka Yezu don Ɔrɔmu masacɛ ka lasigiden bolo. 21Nafigi nunu tagar'a fɔ a ye ko: «Karamɔgɔ, an y'a lɔn ko i ka kuma n'i ka kalan tilennin be, i te mɔgɔ bɔ mɔgɔ la, Alasira ka kan ka taama cogo min na, i be mɔgɔw kalan o la tiɲɛ na. 22A daganin be an ka lɛnpo sara Ɔrɔmu masacɛ ma wa, walima a daganin tɛ?»\n23Nga Yezu bɔra u ka nafigiya kala ma. O la, a y'a fɔ u ye ko: 24«Aw ka warigwɛ dɔ di yan n k'a filɛ.» A ko: «Jɔn jaa n'a bulonɔn le b'a kan?» U ko masacɛ.\n25O tuma na, a y'a fɔ u ye ko: «Fɛɛn min ye masacɛ ta ye, aw k'o di masacɛ ma, ka Ala ta di Ala ma.»\n26U ma se ka Yezu minɛ a yɛrɛ dalakuma dɔ fɛ jama ɲana, nga a ka jaabili y'u kabakoya fɔɔ u jera.\nSaduseɲɛ dɔw be Yezu ɲininga\n(Mat 22.23-33; Mar 12.18-27)\n27- *Saduseɲɛw le tun b'a fɔ ko suuw tena kunun. U dɔw gwɛrɛla Yezu la 28- k'a ɲininga ko: «Karamɔgɔ, Musa y'a fɔ an ye ko: ‹Ni cɛɛ furunin dɔ sara n'a ma deen sɔrɔ, a dɔgɔcɛ ka kan k'a muso ta ka deen sɔrɔ a kɔrɔcɛ ye.› 29Ayiwa, dencɛ wolonwula tun be cɛɛ dɔ fɛ. Kɔrɔcɛman ye muso furu. A sara n'u ma deen sɔrɔ. 30Filanan y'o muso kelen nin ta, 31o kɔ, sabanan y'a ta. O cogo la, dencɛ wolonwula nunu bɛɛ sara ten, u si ma deen sɔrɔ muso nin ma. 32A laban, muso nin fana sara. 33Ayiwa, suuw bena kunun loon min na, muso nin bena kɛ u jumɛn ta ye? Bari o mɔgɔ wolonwula bɛɛ y'a furu ka ye.»\n34Yezu y'u jaabi ko: «Bii bii nin na, diɲɛ kɔnɔ, mɔgɔw be furu ɲɔgɔn ma. 35Nga Ala ye mɔgɔ minw jati mɔgɔɲumanw ye n'a bena u kunun u sanin kɔ, ani ka sini hɛrɛ di u ma, olu tena furu. 36Olu tena sa tugu, bari u bena kɛ i n'a fɔ mɛlɛkɛw. Ala bena u jati a deenw ye bari a y'u kunun u sanin kɔ. 37- Ayiwa, suuw bena kunun. Musa yɛrɛ fana tun y'o fɔ ka gwɛ yiritunin yɔrɔ la. A ye Matigi wele ko Ibrayima ka Ala, ni Isiyaka ka Ala, ani Yakuba ka Ala. 38Ala te suuw ka Ala ye, nga ɲanamanw ta lo, bari Ala fɛ, u sanin tɛ, u ɲanaman lo.»\n39Sariya karamɔgɔ dɔw y'a fɔ Yezu ye ko: «Karamɔgɔ, i ka kuma ɲana.» 40O kɔ, mɔgɔ si m'a jaa gwɛlɛya ka Yezu ɲininga foyi la tugu.\nAla ka Mɔgɔ wolomanin ka koo\n(Mat 22.41-45; Mar 12.35-37)\n41Yezu y'a fɔ u ye ko: «Mɔgɔw be se k'a fɔ cogo di ko Ala ka Mɔgɔ wolomanin nin ye Dawuda ka deen dama ye? 42- Dawuda yɛrɛ y'a fɔ Ala tanuli dɔnkiliw la ko:\n‹Matigi Ala y'a fɔ ne Matigi ye ko:\n43fɔɔ ne k'i juguw cɔnkɔn i seen kɔrɔ.›\n44Dawuda yɛrɛ y'a wele ko Matigi, a do be se ka kɛ Dawuda ka deen dama ye cogo di?»\n45Yezu y'a fɔ a ka kalandenw ye jama ɲana ko: 46«Aw ka aw yɛrɛw kɔlɔsi sariya karamɔgɔw la. Ka forocaw don ka yaala, o ka d'u ye, u b'a fɛ fana ko mɔgɔw k'u fo i n'a fɔ mɔgɔbabaw, jamayɔrɔ la. Ka sigi ɲafɛ, mɔgɔbabaw ka sigiyɔrɔ la, kalansow kɔnɔ ani jama ka dumunikɛyɔrɔw la, o fana ka d'u ye. 47Olu le be firiyamusow bololafɛnw bɛɛ bɔsi u la. O kɔ, u be mɛn Ala daalili la janko mɔgɔw k'u filɛ mɔgɔɲumanw ye. Olu ka jalaki tɔɔrɔ bena juguya kosɔbɛ.»


Gal 3 AKKDC08 - Aw Galatika nalomanw, mɔgɔ jumɛn le - Bible Search\nGal 2 Gal 4\nGalatikaw ka nalomanya\n1Aw Galatika nalomanw, mɔgɔ jumɛn le y'aw ɲaa ɲini ten? K'a sɔrɔ Yezu Krista ka sayako lɔgɔ kan fɔra ka gwɛ aw ye kosɔbɛ. 2Ne b'a fɛ ka fɛɛn min faamu aw fɛ, o ye nin ye: Aw ye Nii Senuman sɔrɔ aw ka sariya batoli barika la wa, walima aw sɔnna kibaru diman ma minkɛ, o kosɔn lo? 3Aw ka nalomanya nin sera o bɛɛ ma wa? Aw daminɛna ni Nii Senuman ye, aw b'a fɛ k'o koo laban adamadenya la wa? 4Aw y'o koo ye k'o lɔn gwansan wa? N'o ye gwansan ye, 5Ala min b'a ka Nii Senuman d'aw ma ani ka kabakow kɛ aw cɛma, ale b'o kɛ aw ka sariya batoli le kama wa? Walima aw sɔnna kibaru diman ma minkɛ, o le kosɔn?\nAla b'an jati mɔgɔtilenninw ye jigi barika la\n6- A fɔra Ala ka kuma na ko: «Ibrayima lara Ala la, o la, a y'a jati mɔgɔtilennin ye.» 7- Aw k'a lɔn ko mɔgɔ minw lara Yezu la, olu le ye Ibrayima deenw ye. 8- O la, Ala tun kɔnna ka kibaru diman nin fɔ ko: «Siyaw bɛɛ bena hɛrɛ sɔrɔ e le barika la,» bari Ala tun y'a latigɛ ko a bena siya wɛrɛw jati mɔgɔtilenninw ye jigi barika la. 9Ibrayima lara Ala la, o la, a ye duba sɔrɔ. O cogo la, mɔgɔ o mɔgɔ mana la Ala la, o tigi be duba sɔrɔ fana. 10- Mɔgɔ minw jigi be sariya kan, olu bɛɛ danganin lo. Bari a fɔra Ala ka kuma na ko: «Mɔgɔ minw te sariya bɛɛ bato, olu bɛɛ danganin lo.» 11- A fana gwɛnin lo ko Ala ɲakɔrɔ mɔgɔ si te se ka jati mɔgɔtilennin ye sariya barika la, bari a fɔra Ala ka kuma na ko: «Mɔgɔtilennin bena kisi lanaya barika la.» 12- Nga sariya ta, ni jigi ta te kelen ye. A fana fɔra Ala ka kuma na ko: «Mɔgɔ min be sariya bɛɛ bato, o tigi be balo o barika la.» 13- A fɔra Ala ka kuma na ko ni mɔgɔ o mɔgɔ dulonna yiri la, k'o tigi ye dangaden ye. Krista yɛrɛ sɔnna ka kɛ dangaden ye an kosɔn, waasa k'an kisi sariya ka danga ma. 14A kɛra ten, Ala tun ye hɛrɛ min koo fɔ Ibrayima ye, o ka se ka kɛ siya wɛrɛw ye Yezu Krista barika la, ani Ala tun y'a daa di Nii Senuman min koo la, an k'o sɔrɔ jigi barika la.\n15N balimaw, ne be nin koo nin kɛɲɛ ni adamadenya ye. Ni mɔgɔ dɔ y'a ka koo dɔ latigɛ ka ɲa sanni a ka sa, mɔgɔ wɛrɛ te se k'o cɛn, walima ka dɔ fara o kan. 16- Ala tun y'a daa di Ibrayima n'a kɔmɔgɔ le ma. O kɔmɔgɔ nin ye Krista le ye. O la, a tun y'a fɔ ko: «E n'i kɔmɔgɔ.» A m'a fɔ ko: «E n'i kɔmɔgɔw.» 17- Ne b'a fɛ ka fɛɛn min fɔ, o ye nin ye: Ala ye dadili min kɛ o tena yɛlɛma. Saan kɛmɛ naani ni bi saba tɛmɛnin kɔ sariya min nana sigi, ale te se ka dadili nin yɛlɛma fewu. 18- Bari Ala b'a daa di koo min na, n'ale be sɔrɔ sariya batoli barika la, o te dadili ye tugu. Nga Ala ka dadili kosɔn, a ye nɛɛma kɛ Ibrayima ye. 19Sariya do sigira mun le kama? A sigira janko filiw ka lɔn, yanni Ibrayima Kɔmɔgɔ ka na. Dadili tun kɛra min ye. Mɛlɛkɛw le y'o sariya nin di soronanikɛla dɔ le barika la. 20Nga ni soronanikɛla koo be fɔ yɔrɔ min na, o te mɔgɔ kelen koo ye tugu, Ala do ye kelen ye. 21O tuma na, sariya ni Ala ka dadili be ɲɔgɔn kɛlɛ wa? Ayi, ni sariya tun dira min be se k'a to mɔgɔ be kisi, o tuma na mɔgɔ fana tun be se ka jati mɔgɔtilennin ye sariya barika la. 22A fɔra Ala ka kuma na ko mɔgɔ bɛɛ be hakɛ ka fanga kɔrɔ, waasa mɔgɔ minw lara Yezu Krista la, olu ka Ala ka dadili nɛɛma sɔrɔ.\n23Mɔgɔw k'u jigi la Krista kan, yanni o waati ka se, an tun be sariya bolo fɔlɔ, k'o waati makɔnɔ. 24O le y'a to, sariya tun kɛra an kɔlɔsibaga ye, ka Yezu Krista makɔnɔ, waasa an ka se ka jati mɔgɔtilenninw ye jigi barika la. 25Sisan lanaya waati le be yen, an te kɔlɔsibaga nin bolo tugu. 26Bari aw minw lara Yezu Krista la, aw bɛɛ ye Ala deenw ye jigi barika la. 27Aw minw bɛɛ batizera waasa ka jɛn ni Krista ye, aw sɔnna ka jɛn n'a ye ka kɛ kelen ye. 28Danfara te zuwifu ni siya wɛrɛ cɛ tugu, jɔɔn ni hɔrɔn cɛ, cɛɛ ni muso cɛ. Bari aw bɛɛ kɛra kelen ye Yezu Krista barika la. 29- N'aw kɛra Krista ta ye, aw ye Ibrayima kɔmɔgɔw ye, aw fana bena niyɔrɔ sɔrɔ Ala ka dadili la.


Bibulu ka maanaw: Zeruzalɛmu lamini kogow - Jehova Seerew ka ɛntɛrɛnɛti yɔrɔ daganin\nA KALAN KAAN NIN NA Acoli Afrikaans Albanais Allemand Anglais Arabe Arménien Arménien (occidental) Assamais Ateso Aymara Azéri Azéri (cyrillique) Bambara Baoulé Bas allemend Bichlamar Bicol Birman Bulgare Catalan Cebuano Chichewa Chin haka Chinois mandarin (simplifié) Chinois mandarin (traditionnel) Chitonga Chitonga (Malawi) Chitumbuka Cinyanja Coréen Creole de Maurice Creole seychelles Croate Créole haïtien Dangme Danois Drehu Efik Espagnole Estonien Ewé Finnois Français Féroïen Ga Gallois Garifuna Georgien Goun Grec Groelandais Guarani Guna Haoussa Herero Hiligaynon Hindi Hiri Motu Hmong blanc Hongrois Hébreu Igbo Iloko Indonésien Islandais Isoko Italien Japonais Jula Kabardino-Tcherkess Kabye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kissi Kongo Krio Kwangali Kwanyama Lamba Langue des Signes Américaine Langue des signes australienne Langue des signes britannique Langue des signes costaricienne Langue des signes espagnole Langue des signes estonienne Langue des signes finnoise Langue des signes française Langue des signes hongroise Langue des signes japonaise Langue des signes mexicaine Langue des signes nicaraguayenne Langue des signes néerlandaise Langue des signes paraguayenne Langue des signes philippine Langue des signes tcheque Langue des signes vénézuélienne Langue des signes équatorienne Lao Letton Lhukonzo Lingala Lituanien Luganda Lugbara Luo Luvale Macédonien Makua Malagach Malay Malayalam Maltais Mam Mambwé-Lungu Mapudungun Marathi Maya Mazatec de Huautla Mende Miskito Mixe Mixtèque (Guerrero) Mizo Mongol Moore Nahuatl (Nord de Puebla) Nahuatl (guerrero) Ndonga Ndébélé Ngabere Niue Norvégien Nuer Nyaneka Nzema Néerlandais Népali Oromo Ossete Otomi (vallee du mezquital) Ouïghour (arabe) Papiamento (curaçao) Persan Pidgin salomonien Polonais Portugais Quechua (Ancash) Quechua (Ayacucho) Quechua (Bolivie) Quechua (Cuzco) Quiché Rarotongan Romain Runyankore Russe Rutooro Samoan Sango Sena Sepedi Serbe Sesotho du Lesotho Shona Sidama Singhalais Slovaque Slovène Sranan tongo Suédois Swahili Swati Tagalog Tajiki Tankarana Tarascan Tatar Tcheque Thaï Tiv Tlapanec Tojolabal Tok pisin Tongien Totonaque Tshwa Tsonga Tswana Turc Turkmene (cyrillique) Twi Tzeltal Tzotzil Télougou Tétoum Dili Ukrainien Umbundu Venda Vezo Vietnamien Wallis Waray-Waray Wayuunaiki Wolaitsa Wolof Xhosa Yoruba Zapotec (de l'isthme) Zapotec (lachiguiri) Zoulou langue des signes colombienne tamoul tchouvache\nA FILƐ baaraba min be kɛra yan. Israɛldenw ɲɛɛ gwannin lo Zeruzalɛmu kogow lɔli la. Saan 152 ka kɔn o ɲɛ, Nabukodonozɔri tun ye Zeruzalɛmu halaki, k’a kogow ci ani k’a koonw jɛni. Tuma min na Israɛldenw bɔra Babilɔni ka na, u ma sin ka Zeruzalɛmu kogow lɔ.\nI ka miiri k’a filɛ farati min tun be u seen kɔrɔ sabu kogow tun tɛ yen ka dugu lamini ani k’u tanga. U juguw tun be se ka don dugu kɔnɔ cogo nɔgɔman na ani k’u kɛlɛ. Nka sisan cɛɛ nin b’u dɛmɛna ka dugu kogow lɔ kokura. A tɔgɔ ko Neemi. I b’a lɔn Neemi ye mɔgɔ min ye wa?\nIsraɛlden dɔ lo min bɔra Suzi dugu la, Maridose ni Ɛsitɛri siginin be yɔrɔ min na. Neemi tun be baara kɛ masaso la. O la, n’a sɔrɔ a tun ye Maridose ni masamuso Ɛsitɛri ka teri sɔbɛ dɔ ye. Nka, Bibulu kɔni t’a fɔ ko a ye baara kɛ masacɛ Asuyerus ye o min tun ye Ɛsitɛri cɛɛ ye. A ye baara kɛ masacɛ Aritasɛrisɛsi lo ye o min tugura Asuyerus kɔ.\nI hakili be Aritasɛrisɛsi koo la wa? O masacɛ ɲuman lo tun ye wari caaman di Ɛsidirasi ma a ka taga n’a ye Zeruzalɛmu walisa ka Jehova ka batosoba masiri. Nka, Ɛsidirasi tun ma dugu lamini kogo benninw lɔ kokura. An k’a filɛ fɛɛn min kama Neemi lo nana o baara kɛ.\nA saan 13 tun ye nin ye Aritasɛrisɛsi ye wari di Ɛsidirasi ma Alabatosoba masirini kama. Sisan, Neemi lo ye masacɛ Aritasɛrisɛsi ka dɔlɔ dibagaw kuntigi ye. O kɔrɔ ko ale lo tun be a ka diwɛn di a ma ani a tun b’a janto mɔgɔ kana a ɲini ka pɔsɔni don o la. O tun ye baara ye min kɔrɔtanin lo kosɔbɛ.\nLoon dɔ la, Neemi balimacɛ Anani ani cɛɛ dɔw bɔra Israɛl mara la ka na bɔ Neemi ye. Gwɛlɛya minw tun be Israɛldenw kan, u y’o lakali a ye ani k’a yira ko Zeruzalɛmu kogow tun ma lɔ kokura halibi. O kuma ye Neemi dusu kasi kosɔbɛ ani a ye Jehova deli o koo la.\nLoon dɔ la, masacɛ y’a kɔrɔsi ko Neemi dusu man di. A y’a ɲininga ko: ‘Mun na i ɲɛɛ kumunin be ten?’ Neemi y’a jaabi ko Zeruzalɛmu dugu tiɲɛnin lo kosɔbɛ ani a kogow bennin lo. Masacɛ y’a ɲininga ko: ‘E do be mun lo fɛ?’\nNeemi y’a jaabi ko: ‘I ka sira di ne ma n ka taga Zeruzalɛmu k’a kogow lɔ kokura.’ Masacɛ ɲuman Aritasɛrisɛsi ye sira di Neemi ma a ka taga ani a y’a dɛmɛ ka yiriw sɔrɔ o baara dɔw kama. Neemi sera Zeruzalɛmu. Dɔɔni o kɔ, a y’a fɔ jama ye ko a nana Zeruzalɛmu kogow lɔli kama. O diyara jama ye ani u y’a fɔ ko: “An ka wili k’a lɔ!”\nIsraɛldenw ka juguw y’a ye ko kogow be lɔra minkɛ, u y’a fɔ ko: ‘An bena taga u faga ani k’o baara lalɔ.’ Nka Neemi ye o kuma mɛn, ani a ye kɛlɛkɛmuruw ni tamanw di baarakɛlaw ma ani k’a fɔ u ye ko: ‘Aw kana siran aw juguw ɲɛ. Aw ka kɛlɛ kɛ aw balimacɛw n’aw deenw n’aw musow ani aw ka soow kosɔn.’\nJama jaa gwɛlɛyara. U tora ka lɔli kɛ, k’u ka kɛlɛkɛminanw to u bolo kɔrɔ suu fara tile kan. Tile 52 dɔrɔn, kogow lɔra ka ban. Sisan, jama latanganin lo dugu kɔnɔ. Neemi ni Ɛsidirasi ye jama kalan Ala ka sariya la, ani jama ninsɔndiyara.\nNka sanni u ka cɛ ka taga Babilɔni, koow tun be cogo min na, sisan foyi si tun tɛ o cogo la tugun. Pɛrɛsi masacɛ lo be u marala ani u ka kan ka baara kɛ ale lo ye. Nka, Jehova ye layidu ta ko a bena masacɛ kura ci u ma min bena hɛɛrɛ lase u ma. O masacɛ ye jɔn lo ye? A bena hɛɛrɛ lase dugukolo ma cogo di? Saan 450 ɲɔgɔn tɛmɛna sanni mɔgɔ ka kunnafoni wɛrɛ sɔrɔ o masacɛ koo la. O kɔ, deen dɔ wolola min wololi tun kɔrɔtanin lo ka tɛmɛ adamaden tɔɔw wololi kan. O fana ye maana wɛrɛ ye.\nNeemi sapitiri 1-6.\nKomi kogow tun tɛ yen ka Zeruzalɛmu lamini, farati juman tun be Israɛldenw seen kɔrɔ?\nNeemi ye jɔn lo ye?\nNeemi tun be baara juman lo kɛ ani mun na o baara tun kɔrɔtanin lo?\nKibaro juman lo ye Neemi dusu kasi ani a ye mun lo kɛ?\nMasacɛ Aritasɛrisɛsi ye koo ɲuman juman kɛ Neemi ye?\nNeemi ye kogow lɔli baara labɛn cogo di walisa Israɛldenw ka juguw kana o baara lalɔ?\nNeemi 1:4-6 ani 2:1-20 kalan.\nCogo di Neemi y’a ɲini Jehova fɛ a k’ale ɲɛminɛ? (Neemi 2:4, 5; Ɔrɔm. 12:12; 1 Piyɛri 4:7)\nNeemi 3:3-5 kalan.\nTekowakaw sɔnna k’u seen don kogo lɔli baara la, nka u “ɲafɛmɔgɔw” banna. Diinan mɔgɔkɔrɔw ni kɔrɔsigi cidenw be se ka kalan juman sɔrɔ o koo la? (Neemi 3:5, 27; 2 Tes. 3:7-10; 1 Piyɛri 5:5)\nNeemi 4:1-23 kalan.\nMun lo tun ye Israɛldenw jija u kana kogo lɔli dabila, u juguw ka fariya bɛɛ n’a ta? (Neemi 4:6, 8, 9; Zab. 50:15; Ezayi 65:13, 14)\nIsraɛldenw ka koo b’an jija bi cogo di?\nNeemi 6:15 kalan.\nZeruzalɛmu kogow lɔra ka ban ni kalo fila ma dafa. O koo be limaniya barika yira cogo di? (Zab. 56:4, 5; Mat. 17:20; 19:26)


Sar 4 AKKDC08 - Masaba y'a fɔ Musa ye ko: «A fɔ - Bible Search\nHakɛ yafa saraka\n1Masaba y'a fɔ Musa ye ko: 2«A fɔ Isirayɛlidenw ye ko: Ni mɔgɔ dɔ filila ka hakɛ kɛ, n'a ma ne Masaba ka fɔta dɔ lo bato, n'a ye kodagabali kɛ, o tigi ka kan ka min kɛ, o filɛ nin ye:\n3«Ni sarakalasebagaw kuntigi le ye hakɛ kɛ, min kosɔn jama jalakira, a ka na ni tura kɛɲɛnin ye fiɲɛ te min na, k'a kɛ hakɛ yafa saraka ye ne Masaba ye a ka hakɛ kosɔn. 4A ka na n'a ye Ɲɔgɔnkunbɛn fanibugu daa la ne Masaba ɲakɔrɔ, k'a bolo la a kuun na k'a kaan tigɛ ne ɲakɔrɔ. 5O kɔ, ale sarakalasebagaw kuntigi yɛrɛ k'a joli dɔ ta ka don n'a ye Ɲɔgɔnkunbɛn fanibugu kɔnɔ, 6k'a bolokunnaden sun joli nin na k'o seriseri siɲɛ wolonwula ne Masaba ɲafɛ, ne ka sigiyɔrɔ la, cɛtigɛfani ɲafɛ. 7O kɔ, wusulan kasadiman saraka be jɛni sarakabɔyɔrɔ min kan Ɲɔgɔnkunbɛn fanibugu kɔnɔ ne Masaba ɲakɔrɔ, a ka joli nin dɔ kɛ o nɔnkɔnw kan, k'a tɔɔ bɛɛ bɔn saraka jɛnita bɔyɔrɔ juu kɔrɔ, min be Ɲɔgɔnkunbɛn fanibugu daa la. 8O kɔ, a ka tura nin tulu bɛɛ bɔ a la: a kɔnɔnatulu bɛɛ, 9n'a kɔkili fila ni tulu min b'u kan, n'a soron ta, ani a biɲɛ yɔrɔ ɲanaman, a bena min bɔ n'a kɔkiliw ye, 10i n'a fɔ a be jɛnɲɔgɔnya saraka tura ta bɔ cogo min na. O kɔ, sarakalasebaga k'a jɛni saraka jɛnita bɔyɔrɔ la. 11Nga tura nin golo n'a sogo bɛɛ, n'a kunkolo n'a seenw, n'a nugu ani a boo, 12o kɔrɔ ko tura nin tɔɔ bɛɛ, a ka taga n'a bɛɛ ye jama ka sigiyɔrɔ kɔfɛ, yɔrɔ dɔ la min saniyanin lo sariya faan fɛ, bugurigwɛ bɔnyɔrɔ la, k'a jɛni lɔgɔ kan yen.\n13«Ni Isirayɛli jama bɛɛ le filila ka hakɛ kɛ, n'u ma ne Masaba ka fɔta bato ka kodagabali kɛ, hali n'u ma bɔ o kala ma, u jalakira. 14N'u nana bɔ u ka hakɛ nin kala ma tuma min na, u ka na ni tura kɛɲɛnin ye k'o kɛ hakɛ yafa saraka ye. U ka na n'a ye Ɲɔgɔnkunbɛn fanibugu ɲafɛ. 15Jama ka cɛkɔrɔbaw k'u bolow la tura nin kuun na ne Masaba ɲakɔrɔ, ka tura nin kaan tigɛ ne ɲana. 16O kɔ, sarakalasebagaw kuntigi k'a joli dɔ ta ka don n'o ye Ɲɔgɔnkunbɛn fanibugu kɔnɔ, 17k'a bolokunnaden sun joli nin na k'o seriseri siɲɛ wolonwula ne Masaba ɲakɔrɔ soo cɛtigɛfani ɲafɛ. 18Sarakabɔyɔrɔ min be ne ɲafɛ Ɲɔgɔnkunbɛn fanibugu kɔnɔ, a ka joli nin dɔ kɛ o nɔnkɔnw kan, k'a tɔɔ bɛɛ bɔn saraka jɛnita bɔyɔrɔ juu kɔrɔ, min be Ɲɔgɔnkunbɛn fanibugu daa la. 19A k'a tulu bɛɛ bɔ a la k'o jɛni sarakabɔyɔrɔ kan. 20A ye hakɛ yafa saraka tura ta kɛ cogo min na, a ka tura dɔ nin ta kɛ ten fana. O la, sarakalasebaga bena o koo yafa daali, ne Masaba be yafa u ma. 21O kɔ, a ka taga n'o tura nin ye jama sigiyɔrɔ kɔfɛ k'a jɛni, i n'a fɔ a ye fɔlɔta jɛni cogo min na. O ye jama ka hakɛ yafa saraka ye.\n22«Ni jama ɲamɔgɔ dɔ filila ka hakɛ kɛ, n'a ma ne Masaba a ka Ala ka fɔta bato, ka kodagabali dɔ kɛ, a jalakira. 23N'a nana bɔ a kala ma tuma min na, a ka na ni bakɔrɔnin ye fiɲɛ te min na, k'o kɛ saraka ye. 24Saraka jɛnita kaan be tigɛ ne Masaba ɲafɛ yɔrɔ min na, a k'a bolo la a kuun na k'a kaan tigɛ yen. Hakɛ yafa saraka lo. 25O kɔ, sarakalasebaga k'a joli dɔ ta k'a bolokunnaden sun a la, k'a mɔ saraka jɛnita bɔyɔrɔ nɔnkɔnw kan, k'a tɔɔ bɔn sarakabɔyɔrɔ nin juu kɔrɔ. 26A k'a tulu bɛɛ jɛni sarakabɔyɔrɔ kan, i n'a fɔ jɛnɲɔgɔnya saraka ta tulu be jɛni cogo min na. O la, sarakalasebaga b'o tigi ka hakɛ yafa daali, ne Masaba bena yafa a ma.\n27- «Ni mɔgɔ dɔ le filila ka hakɛ kɛ jama cɛma, n'a ma ne Masaba ka fɔta bato ka kodagabali dɔ kɛ, a jalakira. 28N'a nana bɔ o kala ma tuma min na, a ka na ni bamuso ye fiɲɛ te min na, k'a kɛ saraka ye a ka hakɛ kosɔn. 29Saraka jɛnita kaan be tigɛ yɔrɔ min na, a k'a bolo la a kuun na k'a kaan tigɛ yen. 30O kɔ, sarakalasebaga k'a joli dɔ ta k'a bolokunnaden sun a la k'a mɔ saraka jɛnita bɔyɔrɔ nɔnkɔnw kan k'a tɔɔ bɛɛ bɔn sarakabɔyɔrɔ juu kɔrɔ. 31Jɛnɲɔgɔnya saraka tulu be bɔ cogo min na, a k'a tulu bɛɛ bɔ ten, k'o jɛni sarakabɔyɔrɔ kan. A kasa ka di ne Masaba ye. O la, sarakalasebaga b'o tigi ka hakɛ yafa daali, ne be yafa a ma.\n32«N'o tigi be na ni sagaden ye k'a kɛ hakɛ yafa saraka ye, a ka na ni sagamuso ye fiɲɛ te min na. 33Saraka jɛnita kaan be tigɛ yɔrɔ min na, a k'a bolo la a kuun na k'a kaan tigɛ yen, k'a kɛ hakɛ yafa saraka ye. 34O kɔ, sarakalasebaga k'a joli dɔ ta k'a bolokunnaden sun a la k'a mɔ saraka jɛnita bɔyɔrɔ nɔnkɔnw kan k'a tɔɔ bɛɛ bɔn sarakabɔyɔrɔ juu kɔrɔ. 35A k'a tulu bɛɛ bɔ a la, i n'a fɔ jɛnɲɔgɔnya saraka sagaden ta be bɔ cogo min na. Sarakalasebaga k'o jɛni sarakabɔyɔrɔ kan, ka fara sarakaw kan minw be jɛni ne Masaba ye pewu. O la, sarakalasebaga be o tigi ka hakɛ yafa daali, ne Masaba be yafa a ma.


Kod 1 AKKDC08 - Ala y'a ka danni daminɛ tuma min na, a - Bible Search\nKod int Kod 2\n1Ala y'a ka danni daminɛ tuma min na, a kɔnna ka sankolo ni dugukolo le dan.\n2Dugukolo labɛnnin tun tɛ, a lakolon tun lo. Yɔrɔ bɛɛ tun ye jii ye, min ka dun, ni dibi b'a sanfɛ. Ala Nii tun be munumunu jii sanfɛ.\n3- Ala ko: «Yeelen ka bɔ.» Yeelen bɔra. 4Ala y'a ye ko yeelen ka ɲi. A ye yeelen ni dibi faran ka bɔ ɲɔgɔn na. 5Ala ye yeelen tɔgɔ la ko tile, ka dibi wele ko suu. Suu kora, dugu gwɛra. O kɛra loon fɔlɔ ye.\n6- Ala ko: «Jii ka faran ka bɔ ɲɔgɔn na, furancɛ ka kɛ u la.» 7A kɛra ten, Ala y'a kɛ furancɛ bɔra sanfɛ jii ni duguma jii cɛ. 8Ala ye o furancɛ tɔgɔ la ko sankolo. Suu kora, dugu gwɛra. O kɛra loon filanan ye.\n9Ala ko: «Duguma jiiw ka lajɛn yɔrɔ kelen na, yɔrɔ janin ka bɔ.» A kɛra ten. 10A ye yɔrɔ janin tɔgɔ la ko dugukolo, ka jii lajɛnnin tɔgɔ la ko kɔgɔji. Ala y'a ye k'o ka ɲi.\n11Ala ko: «Dugukolo ka biin bɔ ka kisɛ kɛ ani yiri minw be den, o sifa bɛɛ ka falen.» A kɛra ten. 12Biin sifa bɛɛ falenna, kisɛ be minw na, ani yiri minw be den, o sifa bɛɛ, ka kɛɲɛ n'u cogo ye. Ala y'a ye k'o ka ɲi. 13Suu kora, dugu gwɛra. O kɛra loon sabanan ye.\n14Ala ko: «Yeelenbɔfɛnw ka kɛ sankolo la ka tile ni suu bɔ ɲɔgɔn na. U ka kɛ taamasiɲɛw ye ka ɲanagwɛw ni tilew ani saanw cogo yira. 15U ka kɛ yeelenbɔfɛnw ye sankolo la ka yeelen bɔ dugukolo kan.» A kɛra ten. 16Ala ye yeelenbɔfɛn belebele fila dan, u la belebeleba be yeelen bɔ tilefɛ, fitini be yeelen bɔ sufɛ. A ye lolow fana dan. 17A ye yeelenbɔfɛn nunu bila sankolo la, u ka yeelen bɔ dugukolo kan, 18k'a bɔ tilefɛ ani sufɛ, ani ka yeelen ni dibi bɔ ɲɔgɔn na. Ala y'a ye k'o ka ɲi. 19Suu kora, dugu gwɛra. O kɛra loon naaninan ye.\n20Ala ko: «Nimanfɛn ka kɛ jii kɔnɔ caaman yɔrɔ bɛɛ, ani kɔnɔw ka to ka van sanfɛ.» 21Ala ye jii kɔnɔ fɛnbabaw dan caaman, ani fɛɛn ɲanaman sifaw bɛɛ minw be yaala jii kɔnɔ. A ye kɔnɔ sifaw bɛɛ dan fana. Ala y'a ye k'o ka ɲi. 22Ala ye barika don u la k'a fɔ u ye ko u ka deenw wolo ka caya ka kɔgɔji fa, kɔnɔw fana ka caya dugukolo kan. 23Suu kora, dugu gwɛra. O kɛra loon duurunan ye.\n24Ala ko: «Dugukolo ka fɛɛn ɲanaman sifaw bɛɛ bɔ: begɛnw, fɛɛn minw be fofo, ani kongosogo sifaw bɛɛ.» A kɛra ten. 25Ala ye kongosogo sifaw bɛɛ dan, ni begɛn sifaw bɛɛ, ani fɛɛn minw be fofo dugukolo kan, olu sifaw bɛɛ. Ala y'a ye k'o ka ɲi. 26- Ala ko: «An ka mɔgɔ dan an yɛrɛ jaa la, a ka kɛ i n'a fɔ an yɛrɛ. A ka kɛ jigɛw, ni kɔnɔw, ni begɛnw, ni dugukolo kan fɛɛn bɛɛ kunna, ani fɛɛn minw bɛɛ be fofo dugukolo kan.»\n27- Ala ye mɔgɔ dan a yɛrɛ jaa la,\na y'a dan k'a kɛ i n'a fɔ ale yɛrɛ.\nA ye cɛɛ ni muso dan. -\n28Ala ye barika don u la k'a fɔ u ye ko: «Aw ka deenw wolo ka caya ka dugukolo fa k'a kolo. Aw ka kɛ jigɛw, ni kɔnɔw, ni fɛɛn ɲanamanw bɛɛ kunna, minw be yaala dugukolo kan.» 29Ala ko: «Ne be dugukolo kan biin bɛɛ di aw ma, ni yiri dentaw bɛɛ, kisɛ be minw deen kɔnɔ, aw k'o kɛ aw ka dumuni ye, 30Dugukolo kan seen naani fɛɛnw bɛɛ ni kɔnɔw bɛɛ ani fɛɛn minw bɛɛ be fofo dugukolo kan, ninakili be fɛɛn o fɛɛn na, ne be biin di olu ma u ka kɛ u ka dumuni ye.» A kɛra ten. 31Ala ye fɛɛn minw bɛɛ dan, a y'a ye k'o ɲɛna kosɔbɛ. Suu kora, dugu gwɛra. O kɛra loon wɔɔrɔnan ye.


Nee 7 AKKDC08 - An ye kogo nin lɔ ka ban tuma min na, n - Bible Search\nNee 6 Nee 8\nYɛrɛlabɛnko janko ka se ka dugu kɔlɔsi\n1An ye kogo nin lɔ ka ban tuma min na, n ye koon don daaw la, an ye daaw kɔlɔsibagaw sigi u ka baara la, ani dɔnkililabagaw ni Levi kɔmɔgɔw. 2N ye dugu kalifa n baden Anani ma, ani masadugu kuntigi Ananiya, min ye mɔgɔtilennin ye, n'a be siran Ala ɲa ka tɛmɛ mɔgɔ caaman kan, n y'a koo don olu le bolo. 3N y'a fɔ u ye ko Zeruzalɛmu dondaw tena yɛlɛ ni tile ma gwan, o fana bena to ka tugu ka sɔgɔ ni u kɔlɔsibagaw ka baara ma jigi fɔlɔ. Ko dugu kɔnɔ mɔgɔw bena to ka kɔlɔsili kɛ, dɔw k'o kɛ yɔrɔ latigɛnin dɔw la, dɔw k'o kɛ u ka soo daaw la.\n4Dugu nin tun ka bon kosɔbɛ, nga mɔgɔ caaman tun t'a kɔnɔ, soow tun ma lalaga ka lɔ fɔlɔ.\nZuwifu minw tun kɔsegira\n5O tuma na, ne ka Ala y'a don ne kɔnɔ ko n ka ɲamɔgɔw ni kititigɛlaw ani jama lajɛn k'u jati. Mɔgɔ minw tun kɔnna ka na, olu tɔgɔw be sɛbɛ min kɔnɔ, ne y'o ta ka tɔgɔ minw sɔrɔ a kɔnɔ, olu filɛ nin ye:\n6Babilɔni masacɛ Nabukodonozɔri tun ye mara nin mɔgɔ minw minɛ ka taga n'u ye jɔnya la a fɛ, n'u kɔsegira ka bɔ jɔnya la ka na Zeruzalɛmu, Zuda mara la, u kelen kelen bɛɛ u ka dugu kɔnɔ, olu tɔgɔ filɛ nin ye, 7minw bɔra ni Zorobabɛli ye ani Yesuwa, ni Neemi ani Azariya, ni Araamiya ani Naamani, ni Maridose ani Bilisan, ni Misipɛrɛti ani Bigibayi, ni Neyumu ani Baana.\nIsirayɛlidenw minw tun kɔgɔra, olu daa filɛ nin ye: 8Parewɔsi kɔmɔgɔw tun ye mɔgɔ waa kelen ni kɛmɛ ni bi wolonwula ni fila (1 172) ye, 9Sefatiya taw tun ye mɔgɔ kɛmɛ saba ni bi wolonwula ni fila ye. 10Ara kɔmɔgɔw tun ye mɔgɔ kɛmɛ wɔɔrɔ ni bi duuru ni fila ye. 11Paati Mowabu deenw Yesuwa ni Zowabu kɔmɔgɔw tun ye mɔgɔ waa fila ni kɛmɛ seegi ni tan ni seegi (2 818) ye. 12Elamu kɔmɔgɔw tun ye mɔgɔ waa kelen ni kɛmɛ fila ni bi duuru ni naani (1 254) ye. 13Zatu taw tun ye kɛmɛ seegi ni bi naani ni duuru ye. 14Zakayi kɔmɔgɔw tun ye kɛmɛ wolonwula ni bi wɔɔrɔ ye. 15Binuwi taw tun ye mɔgɔ kɛmɛ wɔɔrɔ ni bi naani ni seegi ye. 16Bebayi kɔmɔgɔw tun ye mɔgɔ kɛmɛ wɔɔrɔ ni mugan ni seegi ye. 17Azigadi kɔmɔgɔw tun ye mɔgɔ waa fila ni kɛmɛ saba ni mugan ni fila (2 322) ye. 18Adonikamu kɔmɔgɔw tun ye mɔgɔ kɛmɛ wɔɔrɔ ni bi wɔɔrɔ ni wolonwula ye. 19Bigibayi kɔmɔgɔw tun ye mɔgɔ waa fila ni bi wɔɔrɔ ni wolonwula (2 067) ye. 20Adin kɔmɔgɔw tun ye mɔgɔ kɛmɛ wɔɔrɔ ni bi duuru ni duuru ye. 21Atɛri kɔmɔgɔw, minw ye Izikiya deenw ye, olu tun ye mɔgɔ bi kɔnɔntɔn ni seegi ye. 22Asumu kɔmɔgɔw tun ye mɔgɔ kɛmɛ saba ni mugan ni seegi ye. 23Besayi kɔmɔgɔw tun ye mɔgɔ kɛmɛ saba ni mugan ni naani ye. 24Arifu kɔmɔgɔw tun ye mɔgɔ kɛmɛ ni tan ni fila ye. 25Gabaŋɔn kɔmɔgɔw tun ye mɔgɔ bi kɔnɔntɔn ni duuru ye.\n26Bɛtilehɛmukaw ni Netofakaw tun ye mɔgɔ kɛmɛ ni bi seegi ni seegi ye, 27Anatɔtikaw tun ye mɔgɔ kɛmɛ ni mugan ni seegi ye. 28Bɛtazimawɛtikaw tun ye mɔgɔ bi naani ni fila ye. 29Kiriyatayimukaw ni Kefirakaw ni Berɔtikaw tun ye mɔgɔ kɛmɛ wolonwula ni bi naani ni saba ye. 30Aramakaw ni Gebakaw tun ye mɔgɔ kɛmɛ wɔɔrɔ ni mugan ni kelen ye. 31Mikimasikaw tun ye mɔgɔ kɛmɛ ni mugan ni fila ye. 32Betɛlikaw ni Ayikaw tun ye mɔgɔ kɛmɛ ni mugan ni saba ye. 33Nebo dɔ nin mɔgɔw tun ye mɔgɔ bi duuru ni fila ye. 34Elamu dɔ nin mɔgɔw tun ye mɔgɔ waa kelen ni kɛmɛ fila ni bi duuru ni naani (1 254) ye. 35Arimu kɔmɔgɔw tun ye mɔgɔ kɛmɛ saba ni mugan ye. 36Zerikokaw tun ye mɔgɔ kɛmɛ saba ni bi naani ni duuru ye. 37Lɔdikaw ni Adidikaw ani Onokaw tun ye mɔgɔ kɛmɛ wolonwula ni mugan ni kelen ye. 38Senaa kɔmɔgɔw tun ye mɔgɔ waa saba ni kɛmɛ kɔnɔntɔn ni bi saba (3 930) ye.\n39Sarakalasebagaw cɛma, Yedaya kɔmɔgɔw, n'o ye Yesuwa ka somɔgɔw ye, olu tun ye mɔgɔ kɛmɛ kɔnɔntɔn ni bi wolonwula ni saba ye, 40Imɛri kɔmɔgɔw tun ye mɔgɔ waa kelen ni bi duuru ni fila (1 052) ye, 41Pasewuri kɔmɔgɔw tun ye mɔgɔ waa kelen ni kɛmɛ fila ni bi naani ni wolonwula (1 247) ye, 42Arimu kɔmɔgɔw tun ye mɔgɔ waa kelen ni tan ni wolonwula (1 017) ye.\n43Levi kɔmɔgɔw cɛma, mɔgɔ bi wolonwula ni naani tun be yen. Olu tun ye Odawiya kɔmɔgɔ Yesuwa ni Kadimiyɛli kɔmɔgɔw ye.\n44Dɔnkilibagaw cɛma, Azafu kɔmɔgɔw tun ye mɔgɔ kɛmɛ ni bi naani ni seegi ye.\n45Daa kɔlɔsibagaw cɛma, Salumu kɔmɔgɔw ni Atɛri kɔmɔgɔw, ani Talimɔn kɔmɔgɔw, ni Akubu kɔmɔgɔw, ani Atita kɔmɔgɔw, ni Sobayi kɔmɔgɔw, tun ye mɔgɔ kɛmɛ ni bi saba ni seegi ye.\n46Alabatoso kɔnɔ baaradenw cɛma, olu tun ye Siwa kɔmɔgɔw ye, ni Asufa taw, ani Tabawɔti taw, 47ni Kerɔsi taw, ni Siya taw, ani Padɔn taw, 48ni Lebana taw, ni Agaba taw, ani Salamayi taw, 49ni Anan taw, ni Gidɛli taw, ani Gaari taw, 50ni Ereyaya taw, ni Eresin taw, ani Nekoda taw, 51ni Gazamu taw, ni Uza taw, ani Paseya taw, 52ni Besayi taw, ni Mewunimu taw, ani Nefusimu taw, 53ni Bakibuki taw, ni Akufa taw, ani Aruri taw, 54ni Basiliti taw, ni Meyida taw, ani Arisa taw, 55ni Barikɔsi taw, ni Sizera taw, ani Tama taw, 56ni Nesiya taw ani Atifa taw ye.\n57Solomani ka baaradenw kɔmɔgɔw filɛ nin ye: Sotayi kɔmɔgɔw ni Soferɛti taw, ani Perida taw, 58ni Yaala taw, ni Darikɔn taw, ani Gidɛli taw, 59ni Sefatiya taw, ni Atili taw, ani Pokerɛti Asebayimu taw, ani Amɔn taw ye.\n60Alabatoso kɔnɔ baaradenw ni Solomani ka baaradenw kɔmɔgɔw tun ye mɔgɔ kɛmɛ saba ni bi kɔnɔntɔn ni fila ye.\n61Minw bɔra Tɛlimɛla ni Tɛlarisa ani Kerubu ni Adɔn ani Imɛri, n'u ma se k'u buruju yira ko u ka somɔgɔw bɔra Isirayɛli la, olu filɛ nin ye: 62Delaya kɔmɔgɔw, ni Tobiya taw, ani Nekoda taw. U tun ye mɔgɔ kɛmɛ wɔɔrɔ ni bi naani ni fila ye. 63Sarakalasebaga dɔw fana tun be ten, o ye Obaya kɔmɔgɔw, ni Akɔsi taw, ani Barizilayi taw ye. Barizilayi nin tun ye Galaadika Barizilayi denmuso furu, o la, u tun b'a wele ten. 64Olu ka somɔgɔw tɔgɔ be sɛbɛ min kɔnɔ, u y'o yaala, u ma se k'a ye. O la, u niin bɔra sarakalasebagaya la, k'u saniyanin tɛ. 65- O kosɔn, masacɛ ka lasigiden y'a fɔ k'u kana Ala ka yɔrɔ dumuni dumu fɔɔ sarakalasebaga ka sɔrɔ min be baara kɛ ni *Urimu ani *Tumimu ye.\n66Jama bɛɛ lajɛnnin tun ye mɔgɔ waa bi naani ni fila ani mɔgɔ kɛmɛ saba ni bi wɔɔrɔ (42 360) ye. 67U ka baaraden cɛman ni musoman mɔgɔ waa wolonwula ni kɛmɛ saba ni bi saba ni wolonwula (7 337) niin t'a la. Dɔnkililabaga cɛman ni musoman mɔgɔ kɛmɛ fila ni bi naani ni duuru fana tun be yi. 68Ɲɔgɔmɛ tun ye kɛmɛ naani ni bi saba ni duuru, ni fali waa wɔɔrɔ ni kɛmɛ wolonwula ni mugan (6 720) ye. 69Gwatigi dɔw tun ye fɛɛn dɔw di baara kama. Masacɛ ka lasigiden tun ye sanukuru waa kelen (1 000) di, ni filen bi duuru, ani sarakalasebagaw ka fani deen kɛmɛ duuru ni bi saba.\n70Gwatigi dɔw ye sanukuru waa mugan (20 000) don kɛsu kɔnɔ baara nin kama, ani warigwɛ tɔni kelen ni kilo kɛmɛ. 71Jama tɔɔ ye min di, o kɛra sanukuru waa mugan ye, ni warigwɛ tɔni kelen ye, ani sarakalasebagaw ka fani deen bi wɔɔrɔ ni wolonwula.\n72- Sarakalasebagaw ni Levi kɔmɔgɔ tɔw, ani daa kɔlɔsibagaw ni dɔnkililabagaw, ani Alabatoso kɔnɔ baaradenw, ni Isirayɛliden tɔw bɛɛ sigira u ka duguw kɔnɔ.\nSariya be kalan jama ɲana\nKalo wolonwulanan na, Isirayɛlidenw bɛɛ tun b'u ka duguw kɔnɔ.


Kod 9 AKKDC08 - Ala ye hɛrɛ kɛ Nuhun n'a dencɛw ye, k'a - Bible Search\nKod 8 Kod 10\nAla be bɛn ni Nuhun ye\n1- Ala ye hɛrɛ kɛ Nuhun n'a dencɛw ye, k'a fɔ u ye ko: «Aw ka deenw wolo ka caya ka dugukolo fa. 2Dugukolo kan seen naani fɛɛnw, ni kɔnɔw, ani fɛɛn o fɛɛn be fofo dugukolo kan, ani jigɛw, olu bɛɛ bena siran aw ɲa kosɔbɛ. U bɛɛ b'aw bolo. 3Nimanfɛn o fɛɛn be dugukolo kan, olu bena kɛ aw ka dumufɛn ye. Ne b'u bɛɛ di aw ma, i n'a fɔ ne tun ye biin di aw ma cogo min na. 4- Nga aw kana sogo dumu n'a joli b'a la, min sababu la a be nii na. 5Siga t'a la, ne bena ɲiningali kɛ aw joli koo la, min ye aw nii ye. Ne bena sogow bɛɛ fana ɲininga o koo la, ka mɔgɔ fana ɲininga a mɔgɔɲɔgɔn nii koo la.\n6- «Ni min ye mɔgɔ faga, mɔgɔ le bena o tigi faga, bari ne, Ala ye mɔgɔ dan n yɛrɛ jaa la.\n7- «Aw kɔni, aw ka deenw wolo caaman. Aw ka deenw wolo ka caya dugukolo kan.»\n8Ala y'a fɔ Nuhun n'a dencɛw ye tugu ko: 9«Ne be ɛn n'aw ye ani aw kɔmɔgɔw. 10Nimanfɛn minw bɛɛ tun be n'aw ye: kɔnɔw, begɛnw, ani kongosogow, fɛɛn minw bɛɛ bɔra kurun kɔnɔ, u bɛɛ, nimanfɛn minw bɛɛ be dugukolo kan, ne be bɛn ni olu bɛɛ ye fana. 11Ne bena bɛn n'aw ye k'a fɔ ko sanjiba tena nimanfɛnw bɛɛ halaki tugu fewu. Jii tena na ka dugukolo halaki tugu. 12Ne ye bɛɛn min kɛ n'aw ye, ni waati nataw mɔgɔw ye, ani nimanfɛnw bɛɛ ye, minw be n'aw ye, o taamasiɲɛ filɛ nin ye. 13Ne be n ka muru bila sankaba kan, o le bena kɛ taamasiɲɛ ye k'a yira ko bɛɛn be ne ni dugukolo cɛ. 14Ayiwa, ni ne y'a kɛ saan finna dugukolo sanfɛ, ni sanmuru bɔra sankaba la, 15ne hakili bena jigi an ka bɛɛn na, min be ne ni aw cɛ, ani nimanfɛn sifa bɛɛ cɛ. O saan tena kɛ jiba ye tugu ka na dugukolo kan ka nimanfɛnw bɛɛ halaki tugu abada. 16Sanmuru mana bɔ sankaba la, ne bena o ye ka n hakili jigi an ka bɛɛn na, min te cɛn fewu, min be ne, Ala ni dugukolo kan nimanfɛnw bɛɛ cɛ.» 17Ala y'a fɔ Nuhun ye ko: «Ne ye bɛɛn min kɛ ne ni dugukolo kan nimanfɛnw bɛɛ cɛ, o taamasiɲɛ lo.»\nNuhun n'a dencɛw ka koo\n18Nuhun dencɛ minw bɔra kurun kɔnɔ, olu ye Sɛmu ni Kamu ani Zafɛti ye. Kamu tun ye Kanaan faa ye. 19Nuhun dencɛ saba nunu sababu la, mɔgɔw kɔsegira ka caya dugukolo kan.\n20Nuhun le kɔnna ka sɛnɛ kɛ. A ye *ɛrɛzɛnforo bɔ. 21Loon dɔ, a ye duvɛn min ka fa, ka taga la a ka fanibugu kɔnɔ a farilakolon. 22Kanaan faa Kamu y'a facɛ ye, a fari lakolon lo. A bɔra ka ta'a fɔ a balima fila ye kɛnɛma. 23Sɛmu ni Zafɛti ye fani dɔ ta k'a bila u gaman kan ka taga n'u kɔɔ ye ka ta'a biri u facɛ fari lakolon kan. U tun tagara n'u kɔɔ ye, u m'a fari lakolon ye. 24Duvɛn bɔra Nuhun ɲaa na tuma min na, a deen laban ye min kɛ a la, a y'o mɛn. 25A y'a fɔ ko: «Kanaan dangana! A bena kɛ a fadenw ka jɔɔnw ka jɔɔn ye!» 26A y'a fɔ tugu ko:\n«Masaba, Sɛmu ka Ala ka tanu,\nKanaan ka kɛ Sɛmu ka jɔɔn ye.\n27Ala ka Zafɛti kɔmɔgɔw jiidi.\nSɛmu ka fanibuguw ka kɛ a ka sigiyɔrɔ ye,\nKanaan ka kɛ Zafɛti ka jɔɔn ye.»\n28Jiba tɛmɛnin kɔ, Nuhun ye saan kɛmɛ saba ni bi duuru kɛ tugu. 29Nuhun sii bɛɛ lajɛnnin tun ye saan kɛmɛ kɔnɔntɔn ni bi duuru ye, o kɔ, a sara.


Ɛst 1 AKKDC08 - Masacɛ Sɛrisɛsi min tun be mara kɛmɛ ni - Bible Search\nƐst int Ɛst 2\nMasacɛ be dumuniba labɛn\n1- Masacɛ Sɛrisɛsia min tun be mara kɛmɛ ni mugan ni wolonwula kunna, k'a ta Ɛndi jamana na fɔɔ ka ta'a bila Etiyopi jamana na, koo nin tun kɛra ale lo ka tile la. 2A tun siginin be a ka masasigiyɔrɔ la Suzi, min tun y'a ka masadugu ye. 3A ka masaya saan sabanan na, a ye ɲanagwɛ dɔ sigi a ka jamana ɲamɔgɔw n'a ka baarakɛlaw bɛɛ ye. Pɛrɛsi ni Mɛdi kɛlɛkuntigiw, ani a ka maraw kɔnɔ mɔgɔbabaw, ni lasigidenw nana. 4A ye waati caaman kɛ n'u ye fɔɔ tile kɛmɛ ni bi seegi, n'a b'a ka masaya kɔnɔ nafoloba n'a ka dakamanafɛnw yira u la, min be boɲa la ale kan. 5O loon nunu tɛmɛna tuma min na, masacɛ ye ɲanagwɛ sigi mɔgɔw bɛɛ ye, fantanw fara mɔgɔbabaw kan, tile wolonwula kɔnɔ a ka luu kɔnɔ nankɔ la Suzi dugu kɔnɔ min tun ye masadugu ye. 6Faniɲuman gwɛman, ni bulaman tun sirinin be ni juru ɲanaman wuleman ye min be tɛmɛ warigwɛ dilannin woow kɔnɔ ka taga siri tutunanw na, minw lɔra ni kabakuru gwɛman ye. Sigilan sanulaman ni warigwɛlamanw tun bilanin be yɔrɔ dilannin dɔ la, yɔrɔ nin tun dilanna ni kabakuruɲuman ɲuman sifa caaman ye: gwɛman b'a la, ni finman, ni wuleman. 7U tun be minni kɛ filen sanulamanw le kɔnɔ. U dilancogo tun be danna danna ɲɔgɔn na. Duvɛn tun ka ca kosɔbɛ, masacɛ ko u k'a di mɔgɔw ma dɔrɔn. 8A tun y'a latigɛ ko mɔgɔw bɛɛ k'u sagolata min. A y'a fɔ a ka baaradenw ye k'u ka mɔgɔ kelen kelen bɛɛ sɔn ka kɛɲɛ n'u sagolata ye. 9Masacɛ ka muso Vasiti fana ye ɲanagwɛ dɔ sigi musow ye masacɛ ka soo kɔnɔ.\nMasacɛ muso Vasiti furu be sa\n10Ɲanagwɛ tile wolonwulanan loon, masacɛ dusu tun diyara kosɔbɛ duvɛn fɛ. A kumana Mewuman fɛ, ni Bizita, ani Aribona, ni Bigita, ani Abagita, ni Zetari ani Karikasi, olu mɔgɔ wolonwula le tun b'a ka soo kɔnɔ baara la.b A ko 11u ka ta'a ka muso Vasiti wele ka na n'a ka masaya fugulan ye a kuun na, janko k'a ka cɛɲa yira mɔgɔbabaw ni jama la bari a tun cɛɛ ka ɲi kosɔbɛ. 12Nga masacɛ ka baaradenw tagara cii fɔ masacɛ ka muso Vasiti ye, a banna ko ale te taga, o la, masacɛ dimina kosɔbɛ! 13Masacɛ y'a ka kolɔnbagaw ɲininga, bari masacɛ ka koow bɛɛ tun be to ka kɛ ten o waati la, mɔgɔ minw be sariya lɔn, olu le b'a ka koo filɛ k'a ɲanabɔ. 14Koɲanabagaw tun ye Karisena ni Setari ani Adimata ni Tarisisi ani Mɛrɛsi ni Marisena, ani Memukan ye, olu ye Pɛrɛsi ni Mɛdi ka ɲamɔgɔ wolonwula ye, olu le tun tuguni be masacɛ kɔ, n'u be se k'a ye. 15A y'u ɲininga ko: «Sariya jumɛn le ka kan ka boli ne ka muso Vasiti kan, bari a banna ka na ne ka weleli la, ne tun ye n ka baaradenw ci min na.»\n16O la, Memukan y'a fɔ a ye a ka ɲamɔgɔbabaw ɲana ko: «Masacɛ ka muso Vasiti ma kojugu kɛ masacɛ dama na do, a y'a kɛ ɲamɔgɔbaba nunu bɛɛ le la, ni maraw bɛɛ mɔgɔw la. 17Bari musow bɛɛ bena koo nin mɛn, u bena to k'u cɛɛw dɔgɔya ten, ka to k'a fɔ ko masacɛ Sɛrisɛsi tun ko u ka ta'a ka muso Vasiti wele ka na, a ma taga do. 18K'a ta bii ma, Pɛrɛsi ni Mɛdi ka ɲamɔgɔbabaw ka musow minw ye masacɛ ka muso ka koo nin mɛn, olu ben'a daminɛ k'o ɲɔgɔn le kɛ u cɛɛw la, o dɔgɔyako bena na ni dimi ye. 19Masacɛ, n'i be sɔn, sɛbɛ dɔ be kɛ i tɔgɔ la, o niin ka don Pɛrɛsi ni Mɛdi jamana ka sariya la, a man kan ka yɛlɛma fewu, o ye masacɛ ka sariya siginin ye, ko Vasiti tena taga masacɛ Sɛrisɛsi ɲakɔrɔ tugu, masacɛ ben'a lɔyɔrɔ di muso dɔ wɛrɛ ma min ka fisa n'a ye. 20Ni masacɛ ka sariya nin mɛnn'a ka jamanaba nin bɛɛ kɔnɔ, o tuma na, musow bɛɛ bena u cɛɛw boɲa, a fɛntigiw fara a fantanw kan.» 21O kuma nin diyara masacɛ ni ɲamɔgɔbabaw ye. Memukan y'a fɔ cogo min na, masacɛ y'a kɛ ten. 22A ye batakiw ci a ka maraw bɛɛ la, ka kɛɲɛ ni siyakanw bɛɛ ka sɛbɛncogo ye maraw kɔnɔ. A tun fɔra o batakiw kɔnɔ ko cɛɛw le ka kan ka kɛ u ka soo kuntigi ye, ani a ka siyakan le ka kan ka fɔ a ka soo.


Mar 10 AKKDC08 - Yezu wilila ka bɔ o yɔrɔ la ka taga - Bible Search\nYezu ye min fɔ furusa koo la\n(Mat 19.1-12; Luka 16.18)\n1Yezu wilila ka bɔ o yɔrɔ la ka taga Zude mara la, Zurudɛn baji kɔ. Jamaba tagara lajɛn a kɔrɔ tugu. A ye kuma ta k'u kalan i n'a fɔ a tun be to k'a kɛ cogo min na ka kɔrɔ.\n2*Fariziɲɛ dɔw gwɛrɛla a la k'a ɲininga ko: «A daganin be cɛɛ k'a muso furu sa wa?»\nU y'o fɔ k'a kɔrɔbɔ.\n3Yezu fana y'u ɲininga ko: «Musa ye sariya jumɛn sigi aw ye o koo la?»\n4- U y'a jaabi ko: «Musa sɔnna ko cɛɛ ka furusasɛbɛ dilan ka sɔrɔ k'a muso bila.»\n5Yezu y'a fɔ u ye ko: «Aw ka dusugwɛlɛya le y'a to Musa y'o sariya sigi aw ye. 6- N'o tɛ, diɲɛ daminɛtuma na, ‹Ala ye cɛɛ ni muso dan.› 7- O le kosɔn, cɛɛ ben'a faa n'a baa to yen ka nɔrɔ a ka muso la. 8U fila be jɛn ka kɛ kelen ye. O cogo la, u te fila ye tugu, nga kelen. 9O la, Ala ye fɛɛn min jɛn k'a kɛ kelen ye, mɔgɔ si kana o faran.»\n10Yezu n'a ka kalandenw kɔsegira soo tuma min na, u y'a ɲininga o koo la tugu. 11- A y'a fɔ u ye ko: «Mɔgɔ o mɔgɔ y'a muso furu sa ka dɔ wɛrɛ ta, o tigi be kakalaya kɛ, a b'a muso fɔlɔ hakɛ ta. 12Ni muso min bɔra a cɛɛ fɛ ka taga furu dɔ wɛrɛ fɛ, o fana be kakalaya kɛ.»\nYezu be duba kɛ denmisɛn dɔw ye\n(Mat 19.13-15; Luka 18.15-17)\n13Mɔgɔw tagara Yezu sɛgɛrɛ ni denmisɛn dɔw ye ko a k'a bolo la u kan ka duba kɛ u ye, nga a ka kalandenw sɔngɔra u kunna. 14Yezu y'o ye minkɛ, a dimina kalandenw kɔrɔ k'a fɔ u ye ko: «Aw k'a to denmisɛnw ka na ne fɛ, aw kana u bali, bari Ala ka masaya ye olu bɔɲɔgɔnw le ta ye. 15- Tiɲɛ na, ne b'a fɔ aw ye ko ni mɔgɔ min ma sɔn Ala ka masaya ma i n'a fɔ denmisɛn b'a kɛ cogo min na, o tigi tena se ka don a la fewu.»\n16O kɔ, Yezu ye denmisɛn nunu ta kelen kelen k'a bolo la u kan ka duba kɛ u ye.\nYezu ni nafolotigi dɔ\n(Mat 19.16-30; Luka 18.18-30)\n17Yezu taatɔ dugu wɛrɛ la, cɛɛ dɔ bolila ka taga kunbiri gwan a kɔrɔ k'a ɲininga ko: «Karamɔgɔɲuman, ne ka kan ka mun kɛ ka nii banbali sɔrɔ?»\n18Yezu y'a fɔ a ye ko: «Mun na i be ne wele karamɔgɔɲuman? Mɔgɔɲuman si te yen ni Ala kelen tɛ. 19- I be Ala ka sariyaw lɔn: ‹I kana mɔgɔ faga, i kana kakalaya kɛ, i kana soɲali kɛ, i kana galon seereya kɛ, i kana mɔgɔ si tɔɲɔ, i faa n'i baa boɲa.› »\n20Cɛɛ y'a jaabi ko: «Karamɔgɔ, ne ye olu bɛɛ bato kabini n denmisɛn tuma.»\n21O la, Yezu y'a filɛ, a koo diyara a ye. A y'a fɔ a ye ko: «Fɛɛn kelen b'i jɛn. Taga i bololafɛnw feere k'o wari tilan fantanw cɛ, o la, i bena nafolo sɔrɔ sankolo la. O kɔ, na tugu ne kɔ.»\n22O kuma ye cɛɛ ɲaa sisi. A dusu kasinin tagara, bari nafoloba tun b'a fɛ.\n23Kalandenw tun ye Yezu lamini. A y'u filɛ k'a fɔ u ye ko: «Nafolotigiw donko ka gwɛlɛ Ala ka masaya la!»\n24O kuma ye kalandenw kabakoya. Yezu ye kuma ta tugu k'a fɔ u ye ko: «N balimaw, minw jigi be nafolo kan, olu donko ka gwɛlɛ Ala ka masaya la dɛ! 25Ɲɔgɔmɛ donko ka nɔgɔ miseli woo fɛ ka tɛmɛ nafolotigi donko kan Ala ka masaya la.»\n26Kalandenw kabakoyara tugu ka dama tɛmɛ fɔɔ u tun b'a fɔra ɲɔgɔn ye ko: «O tuma na, jɔn le bena se ka kisi?»\n27Yezu y'u filɛ k'a fɔ ko: «Koo dɔw be yen, adamadenw te se ka min kɛ, nga Ala be se k'o kɛ, bari Ala be se fɛɛn bɛɛ la.»\n28Piyɛri y'a fɔ Yezu ye ko: «A filɛ, an ye fɛɛn bɛɛ to yen ka tugu e kɔ.»\n29Yezu y'a jaabi ko: «Tiɲɛ na, ne b'a fɔ aw ye ko ni mɔgɔ o mɔgɔ y'a ka dugu to, walima a balimacɛw, walima a balimamusow, walima a faa, walima a baa, walima a deenw, walima a ka forow to yen, ne ni kibaru diman kosɔn, 30siga t'a la, o tigi bena olu bɛɛ ɲɔgɔn kɛmɛ kɛmɛ sɔrɔ diɲɛ nin na. A bena duguw sɔrɔ, ka dɔgɔ ni kɔrɔw sɔrɔ, ka baaw sɔrɔ, ka deenw sɔrɔ, ka forow sɔrɔ. A bena tɔɔrɔ fana sɔrɔ, nga a bena nii banbali sɔrɔ sini. 31- Ɲamɔgɔ caaman bena kɛ kɔmɔgɔw ye, kɔmɔgɔw bena kɛ ɲamɔgɔw ye.»\nYezu b'a ka saya n'a kununko fɔ tugu\n(Mat 20.17-19; Luka 18.31-34)\n32Yezu n'a ka kalandenw tun be sira kan ka taga Zeruzalɛmu. A tun be u ɲafɛ. Kalandenw hakili ɲagaminin tun lo. Mɔgɔ minw tun b'u kɔ, siranya tun be olu la. Yezu tagara n'a ka kalanden tan ni fila ye u danna tuguni. Koo min ben'a sɔrɔ, a y'o fɔ u ye. 33A y'a fɔ ko: «A filɛ, an be tagara Zeruzalɛmu. O yɔrɔ la, u bena Mɔgɔ Dencɛ don sarakalasebagaw kuntigiw ni sariya karamɔgɔw bolo. U ben'a fɔ ko a ka kan ka faga. O kɔ, u ben'a don siya wɛrɛw bolo. 34U bena yɛlɛ a ma, k'u daji tu a kan, k'a bugɔ ni golokami ye, k'a faga, nga tile saba a faganin kɔ, a bena kunun.»\nZaki ni Zan ka ɲinita Yezu fɛ\n35O kɔ, Zebede ka dencɛ fila, Zaki ni Zan, gwɛrɛla Yezu la k'a fɔ a ye ko: «Karamɔgɔ, an bena fɛɛn min ɲini i fɛ, an b'a fɛ i k'o kɛ an ye.» 36Yezu y'u ɲininga ko: «Aw b'a fɛ ne ka mun kɛ aw ye?»\n37U y'a jaabi ko: «I bena sigi masaya la ni nɔɔrɔ ye tuma min na, i ka sɔn an kelen ka sigi i kinibolo fɛ, kelen ka sigi i numanbolo fɛ.»\n38- Yezu y'a fɔ u ye ko: «Aw be fɛɛn min daali, aw t'o lɔn. Tɔɔrɔ min bena ne sɔrɔ, aw be se k'o ɲɔgɔn muɲu wa? Ne bena batize cogo min na, aw bena sɔn o ɲɔgɔn na wa?»\n39U y'a jaabi ko: «An bena se.» Yezu y'a fɔ u ye ko: «Tɔɔrɔ ni sigɛn min bena ne sɔrɔ, o ɲɔgɔn bena aw fana sɔrɔ, 40nga, ka sigi ne kinibolo fɛ, walima ne numanbolo fɛ, ne t'o latigɛbaga ye. O yɔrɔw labɛnna minw ye, u bena di olu le ma.»\n41Kalanden tɔw y'o mɛn minkɛ, u dimina Zaki ni Zan kɔrɔ. 42- Yezu y'u wele k'a fɔ u ye ko: «Aw b'a lɔn ko diɲɛ kɔnɔ, siya ɲamɔgɔw be kuntigiya kɛ tɔw kan, mɔgɔbabaw be fanga yira u la. 43- A man kan ka kɛ ten aw cɛma. Ni mɔgɔ min b'a fɛ ka kɛ mɔgɔbaba ye aw cɛma, o tigi ka kan ka kɛ aw ka baaraden ye. 44Ni mɔgɔ min b'a fɛ ka kɛ ɲamɔgɔ ye aw cɛma, o ka kan ka kɛ aw bɛɛ ka jɔɔn ye, 45bari Mɔgɔ Dencɛ ma na waasa mɔgɔw ka baara kɛ a ye, nga a nana ka mɔgɔw mako ɲa, ani k'a yɛrɛ nii di ka kɛ mɔgɔ bɛɛ kunmabɔ sara ye.»\nYezu be fiɲɛntɔ Baritime kɛnɛya\n(Mat 20.29-34; Luka 18.35-43)\n46Yezu n'a ka kalandenw ni jamaba sera Zeriko. U bɔtɔ o dugu kɔnɔ, Time dencɛ Baritime min kɛra fiɲɛntɔ ye, o tun siginin be sira daa la ka daalili kɛ. 47A y'a mɛn ko Nazarɛtika Yezu be tɛmɛna minkɛ, a y'a daminɛ ka pɛrɛn ko: «Masacɛ Dawuda dencɛ Yezu, makari ne la.»\n48Mɔgɔ caaman sɔngɔra a kunna ko a ka je, nga a pɛrɛnna ka tɛmɛ fɔlɔta kan ko: «Dawuda dencɛ, makari ne la.»\n49Yezu lɔra k'a fɔ ko: «Aw k'a wele n ye.» O la, u ye fiɲɛntɔ wele k'a fɔ a ye ko: «I hakili sigi. Wili, a ko i ka na.»\n50A y'a ka foroca fili ka pan ka lɔ. A taamana ka taga Yezu fɛ. 51Yezu y'a ɲininga ko: «I b'a fɛ ne ka mun kɛ i ye?» A y'a jaabi ko: «Karamɔgɔ, ne ka yeli kɛ tugu.»\n52Yezu y'a fɔ a ye ko: «Taga. I kɛnɛyara i ka lanaya kosɔn.» O yɔrɔnin bɛɛ, a ye yeli kɛ, a tugura Yezu kɔ.


Mas 2nan 11 AKKDC08 - Tuma min na Akaziyasi bamuso y'a - Bible Search\nMas 2nan 10 Mas 2nan 12\nMas 2nan 11\nZuda mara masamuso Atali ka koo\n(Lok 2nan 22.10-12)\n1Tuma min na Akaziyasi bamuso y'a ye ko a dencɛ sara, a y'a latigɛ ko a be masacɛ kɔmɔgɔw bɛɛ faga. 2Nga u tun b'a fɛ ka masacɛ dencɛw faga tuma min na, masacɛ Zoramu denmuso Yoseba, min tun ye Akaziyasi balimamuso ye, ale ye Akaziyasi dencɛ Zowasi ta ka ta'a dogo Masaba ka soo kɔnɔ layɔrɔ la, ale n'a lamɔbaga. A kɛra ten, Atali m'a ye k'a faga. 3A dogonin tora Masaba ka soo kɔnɔ, ale n'a lamɔbaga, fɔɔ saan wɔɔrɔ. O waati nin na, Atali le tun be masaya la jamana kunna.\nZowasi be kɛ masacɛ ye\n(Lok 2nan 23.1-21)\n4Kariwd ni kɛlɛden minw be masacɛ ka daa kɔlɔsi, sarakalasebaga Yoyada ye cii bila k'u ka taga olu kuntigiw wele ka na ale fɛ Masaba ka soo kɔnɔ a saan wolonwulanan na. A bɛnna n'u ye k'a kɛ u kalila Masaba ka soo kɔnɔ. O kɔ, a ye masacɛ deen yira u la, 5k'a fɔ u ye ko: «Aw ka kan ka koo min kɛ, o filɛ. Aw minw be baara kɛ lafiɲɛlon na, aw tilan sabanan ka lɔ ka masaso kɔlɔsi. 6Tilan kelen fana ka lɔ Suru donda la, ani kelen fana ka lɔ daa la min be kɔlɔsilikɛbaga tɔw kɔfɛ, janko ka soo nin kɔnɔ donko kɔlɔsi. 7Jɛnkulu fila minw be jigi baara la lafiɲɛlon na, olu ka lɔ ka Masaba ka soo kɔlɔsi masacɛ gɛrɛfɛ. 8Aw bena lɔ ka masacɛ lamini, aw kelen kelen bɛɛ ka kɛlɛkɛminan ka sɔrɔ a bolo. Mɔgɔ o mɔgɔ mana gwɛrɛ aw la, aw k'o tigi faga. Aw bena to masacɛ gɛrɛfɛ a taayɔrɔw bɛɛ la.»\n9Sarakalasebaga Yoyada ye min fɔ kɔlɔsilikɛbagaw kuntigiw ye, olu y'o bɛɛ kɛ. U kelen kelen bɛɛ y'u ka mɔgɔw minɛ, minw tun be baara daminɛ lafiɲɛlon na, ani minw tun be jigira. U tagara sarakalasebaga Yoyada fɛ. 10Tamanw ni nigɛkunbɛnnan minw tun ye masacɛ Dawuda ta ye, n'u tun be Masaba ka soo kɔnɔ, sarakalasebaga ye olu ta k'o di kuntigi nunu ma. 11Kɔlɔsibaga nunu lɔra n'u ka kɛlɛkɛminanw ye u bolo ka masacɛ lamini, k'a ta soo nin kinibolo fɛ fɔɔ ka na a numanbolo fɛ, soo nin sarakabɔyɔrɔ gɛrɛfɛ. 12Yoyada ye masacɛ dencɛ minɛ ka na n'a ye, ka masafugulan biri a kuun na, ani ka sariyasɛbɛ don a bolo, ka tulu kɛ a kuun na k'a kɛ masacɛ ye. O kɔ, jama ye tɛgɛrɛ fɔ. U y'a fɔ ko: «Masacɛ ka sii sɔrɔ!»\n13Atali ye kɔlɔsilikɛbagaw ni jama mankan mɛn. A tagara u fɛ Masaba ka soo kɔnɔ 14- ka filɛli kɛ. A ye masacɛ lɔnin ye tutunan gɛrɛfɛ soda la, ka kɛɲɛ ni landa ye. Kɛlɛkuntigiw ni burufiyɛbagaw lɔnin tun be masacɛ gɛrɛfɛ. Jamana kɔnɔ mɔgɔw bɛɛ tun be nisɔndiyara, n'u be buruw fiyɛra. Atali y'a ka faniw faran ka kule ko: «Janfa lo, janfa lo!» 15Sarakalasebaga Yoyada ye sira di kɛlɛdenw kuntigiw ma ko u k'a minɛ ka taga n'a ye u cɛma, ko mɔgɔ o mɔgɔ mana tugu a kɔ, k'u k'o faga ni murujan ye. Bari a tun y'a fɔ ko u man kan k'a faga Masaba ka soo kɔnɔ. 16U y'a minɛ ka taga n'a ye masaso faan fɛ. A sera Soow ka donda la tuma min na, u y'a faga o yɔrɔ la.\n17Yoyada y'a kɛ masacɛ ni jama bɛnna ni Masaba ye ko u bena kɛ a ta ye. O kɔ fana, a y'a kɛ masacɛ ni jama ye layidu ta ɲɔgɔn ye. 18O kɔ, jamana kɔnɔ mɔgɔw bɛɛ tagara don Baali soo kɔnɔ k'a cɛn, k'a sɔnnikɛyɔrɔw n'a jaaw ci k'u mugumugu, ka Baali sɔnbagaw kuntigi Matan faga sɔnnikɛyɔrɔw gɛrɛfɛ. O kɔ, sarakalasebaga Yoyada ye kɔlɔsilikɛlaw bila Masaba ka soo kosɔn. 19O kɔ, a ye kɛlɛden kuntigiw minɛ, ani kariwe ni masaso kɔlɔsibagaw, ani jamana kɔnɔ mɔgɔw bɛɛ. U tagara Masaba ka soo kɔnɔ ka masacɛ minɛ ka tɛmɛ ni masaso kɔlɔsibagaw ka donda ye ka taga don masaso kɔnɔ. Zowasi sigira masasigilan kan. 20Jamana kɔnɔ mɔgɔw bɛɛ nisɔn diyara. Dugu ɲamalɔra ten fana. Bari u tun ye Atali faga ni murujan ye masaso kɔnɔ.


Yezu be kunkɔrɔta sɔrɔla, Zan be dɔgɔyara | Yezu ka ɲɛnamaya\nYezu be kunkɔrɔta sɔrɔla, Zan be dɔgɔyara\nMATIYO 4:12 MARIKI 6:17-20 LUKA 3:19, 20 ZAN 3:22–4:3\nYEZU KA KALANDENW BE MƆGƆW BATIZE\nU YE ZAN BATIZELIKƐLA DON KASO LA\nSaan 30 ka Tɛmɛnkan seli kɛnin kɔ, Yezu n’a ka kalandenw bɔra Zeruzalɛmu. U ma sin ka kɔsegi u ka soow la Galile, nka u tagara Zude mara la. O yɔrɔ la, u ye mɔgɔ caaman batize. Zan Batizelikɛla b’o baara ɲɔgɔn lo kɛra kabi saan kelen ɲɔgɔn. N’a sɔrɔ a b’o kɛra Zurudɛn baji kɔkɛnɛ la ani a ka kalandenw dɔw bele be n’a ye.\nYezu yɛrɛ ma mɔgɔ si batize. A ka kalandenw lo tun b’o kɛ ka kɛɲɛ ni Yezu ka cikanw ye. Yahutu minw ye Musa ka sariya tiɲɛ ani u nimisara u ka jurumuw la, Yezu ni Zan tun b’olu lo kalanna o wagati la.—Kɛwaliw 19:4.\nNka, ɲangoya be Zan ka kalandenw na. U be ŋunuŋununa Yezu koo la ko: “Cɛɛ min tun be n’i ye . . . a b’a la fana ka mɔgɔw batize, bɛɛ be tagara ale kɔ.” (Zan 3:26). Nka, ɲangoya tɛ Zan na. Yezu be sera ka min kɛ, Zan ninsɔndiyara o kosɔn ani a b’a fɛ a ka kalandenw fana ka ninsɔndiya. A y’u hakili jigi ko: “Ne y’a fɔ tuma min na ko ne te Ala ka Mɔgɔ wolomanin nin ye, ko ne cira a ɲa le, aw ye ne seerew ye.” A y’o ɲɛfɔ cogo dɔ la bɛɛ be se ka min faamu. A ko: “Kɔnyɔmuso ye kɔɲɔcɛ ta le ye. Nga kɔɲɔcɛ tericɛ be lɔ gɛrɛfɛ, ka to ka mɛnni kɛ a fɛ. A nisɔn be diya bari a be mɛnni kɛra kɔɲɔcɛ fɛ. O nisɔndiya ɲɔgɔn le be n na. N nisɔn ka di kosɔbɛ.”—Zan 3:28, 29.\nZan be i ko kɔɲɔcɛ tericɛ. A kalo damanin ye nin ye a ninsɔndiyara k’a ka kalandenw yira Yezu la. U dɔw tugura Yezu kɔ ani u nana kɛ kerecɛn mɔlenw ye. Zan ka kalanden minw tora n’a ye, a b’a fɛ olu fana ka tugu Yezu kɔ. Zan ka baara kuun tun ye ka sira labɛn Yezu ye walisa a ka se k’a ka cidenya baara kɛ. Zan ko: “Wajibi lo, ale ka kunkɔrɔta sɔrɔ, ne ka dɔgɔya.”—Zan 3:30.\nZan wɛrɛ, min tun ye Yezu ka kalanden ye ka ban, ale ye kuma nunu sɛbɛ Yezu bɔyɔrɔ koo la: “Min nana ka bɔ san fɛ, o bɛ bɛɛ kun na. . . . Fa Ala bɛ a Denkɛ kanu, a ye fɛn bɛɛ don a bolo. Min dara a Denkɛ la, ɲɛnamaya banbali bɛ o tigi fɛ. Min tɛ sɔn ka Denkɛ kan minɛ, o tɛna ɲɛnamaya sɔrɔ, nka Ala ka diminya tolen bɛ o kan.” (Zan 3:31, 35, 36, ABM). O kumaw b’a yira fana Yezu lɔyɔrɔ ye min ye adamadenw kisili koo la. Bɛɛ ka ɲi k’o tiɲɛn kumaw lɔn!\nZan y’a ɲɛfɔ ko dɔ bena bɔ ale lɔyɔrɔ n’a ka baara la. Wagati damanin o kɔ, masacɛ Erɔdi y’a minɛ k’a don kaso la. Erɔdi ye Erɔdiyadi furu k’a sɔrɔ a balimacɛ Filipu ka muso lo. Komi Zan ye Erɔdi kɔrɔfɔ o ɲamɔgɔya furu kosɔn, a y’a minɛ k’a don kaso la. Yezu y’o mɛn minkɛ, ale n’a ka kalandenw bɔra Zude ka ‘taga Galile mara la.’—Matiyo 4:12; Mariki 1:14.\nZan ye batɛmu min kɛ, o kɔrɔ ko di? Yezu ka kalandenw ye batɛmu min kɛ ka kɔn Yezu sukununi ɲɛ, o kɔrɔ ko di?\nZan y’a yira cogo di ko a ka kalandenw man ɲi ka ɲangoya kɛ Yezu la a ka baara kosɔn?\nMun na u ye Zan don kaso la?\nA ci dɔ ma A ci dɔ ma Yezu be kunkɔrɔta sɔrɔla, Zan be dɔgɔyara\njy sap. 18 ɲɛɛ 46-47


Mat 21 AKKDC08 - Yezu n'a kɔfɛmɔgɔw surunyana Bɛtifaze - Bible Search\nMat 20 Mat 22\nYezu be don Zeruzalɛmu\n(Mar 11.1-11; Luka 19.28-40; Zan 12.12-16)\n1Yezu n'a kɔfɛmɔgɔw surunyana Bɛtifaze la, Olivuyirikulu gɛrɛfɛ. U yɔrɔ tun man jan Zeruzalɛmu na tugu. A ye kalandenw fila ci 2k'a fɔ u ye ko: «Aw ye taga ɲafɛ dugu nin na. Aw bena falimuso n'a deen sirinin sɔrɔ yen. Aw k'a foni ka na n'u ye. 3Ni mɔgɔ dɔ y'aw ɲininga, aw k'a fɔ a tigi ye ko Matigi mako le b'u la, o yɔrɔnin bɛɛ, a bena aw to aw be na n'u ye.» 4O koo kɛra ten waasa kira tun ye kuma min fɔ, o ka dafa. 5- A tun ko:\n«Aw y'a fɔ *Siyɔnkaw ye\nk'u ka masacɛ be nana,\na y'a yɛrɛ majigi ka yɛlɛ faliden kan.»\n6Kalanden nunu tagar'a kɛ i ko Yezu tun y'a fɔ u ye cogo min na. 7U nana ni falimuso n'a deen ye, k'u ka faniw la u kan. Yezu sigira faniw kan. 8Mɔgɔ caaman y'u ka faniw lala sira kan, dɔw tun be yiri furaburu tigɛ k'o lala sira kan fana. 9- Jama min tun be taama Yezu ɲafɛ, ani minw tun b'a kɔfɛ, olu bɛɛ tun be pɛrɛnna k'a fɔ ko:\n«An b'i tɔgɔ tanu Dawuda dencɛ!\nE min be nana Matigi tɔgɔ la,\nAla ka barika don i la.\nAla tɔgɔ ka tanu arijana na.»\n10Yezu donna Zeruzalɛmu kɔnɔ tuma min na, dugu bɛɛ ɲagamina, u tun be ɲɔgɔn ɲiningana ko cɛɛ nin ye jɔn ye. 11U tun be ɲɔgɔn jaabi ko kira Yezu lo ka bɔ Nazarɛti, Galile mara la.\nYezu be jagokɛlaw gwɛn ka bɔ Alabatosoba kɔnɔ\n(Mar 11.15-19; Luka 19.45-48; Zan 2.13-16)\n12Yezu donna Alabatosoba kɔnɔ waati min na, a ye feerekɛlaw, ni sannikɛlaw gwɛn ka bɔ yen, ka warifalenbagaw ka tabaliw ni tubani feerebagaw ka sigilanw ɲɔti k'u benben duguma. 13- O kɔ, a y'a fɔ u ye ko a fɔra Ala ka kuma na ko: «Ne ka soo bena kɛ daalilikɛyɔrɔ ye. Nga aw kɔni y'a kɛ soonw ka yɔrɔ ye.» 14Fiɲɛntɔw ni senkelenninw tagara Yezu fɛ Alabatosoba kɔnɔ. Yezu y'u kɛnɛya. 15Sarakalasebagaw kuntigiw ni sariya karamɔgɔw y'o kabako kɛninw ye tuma min na, ani denmisɛnw tun be pɛrɛn n'u b'a fɔra ko: «An b'i tanu Dawuda dencɛ,» u dimina kosɔbɛ. 16- U ye Yezu ɲininga ko: «I ma denmisɛn nunu ka kuma mɛn wa?» Yezu y'u jaabi ko: «Ɔnhɔn, aw fana ma deli k'a kalan Ala ka kuma na wa ko: ‹E y'e tanuli kuma don denmisɛnw ni denɲɛninw daa la.›?» 17A y'o kuma fɔ ka ban, a y'u to yen ka bɔ dugu kɔnɔ ka taga sii Betani.\nYezu be torosun dɔ danga\n18Sɔgɔmadafɛ Yezu tun be kɔsegira ka taga Zeruzalɛmu, kɔngɔ y'a minɛ. 19A ye torosun dɔ ye sira daa la minkɛ, a gwɛrɛla a la k'a filɛ, nga a ma foyi sɔrɔ a la furaburu kɔ. Yezu y'a fɔ yiri nin ye ko: «A banna, ele kɔni tena deen kɛ tugu!» O waati yɛrɛ la yiri nin jara. 20Kalandenw y'o ye minkɛ, u kabakoyara kosɔbɛ. U y'a ɲininga ko a kɛra cogo di torosun nin jara yɔrɔnin kelen. 21- Yezu y'u jaabi ko: «Tiɲɛ na, ne b'a fɔ aw ye ko n'aw lara ne la, n'aw te sigasiga fewu, ne ye min kɛ torosun na, aw bena se k'o ɲɔgɔn kabakow kɛ. Aw bena dɔ wɛrɛw yɛrɛ kɛ ka tɛmɛ a kan. Hali n'aw y'a fɔ kulu nin ye ko: ‹Wili ka bɔ yan ka taga ben kɔgɔji kɔnɔ,› o bena kɛ. 22N'aw lara ne la, n'aw ye fɛɛn o fɛɛn daali Ala fɛ, a bena o d'aw ma.»\nU be Yezu ɲininga ko a ka fanga bɔra min?\n(Mar 11.27-33; Luka 20.1-8)\n23Yezu tagara Alabatosoba kɔnɔ. K'a to mɔgɔw kalan na, sarakalasebagaw kuntigiw ni zuwifu ka cɛkɔrɔbaw nana k'a ɲininga ko: «I be koo minw kɛ, jɔn le y'o sira d'i ma? Jɔn le y'o kɛ see d'i ma?» 24Yezu y'u jaabi ko: «Ne fana bena aw ɲininga koo kelen dɔrɔn na. N'aw ye ne jaabi, o tuma na, min ye sira di ne ma ka koo nunu kɛ, ne bena o fɔ aw ye. 25Jɔn le tun ye Zan ci ka na mɔgɔw batize, Ala lo wa, walima mɔgɔw lo?» Nga u tora ka ɲɔgɔn sɔsɔ gɛrɛfɛ k'a fɔ ko: «N'an y'a jaabi ko Ala lo, a bena an ɲininga ko mun na an ma la a la. 26Nga n'an y'a fɔ ko mɔgɔw lo fana, an ka kan ka siran jama ɲa, bari mɔgɔ bɛɛ lar'a la ko Zan tun ye kira ye.» 27O la, u ye Yezu jaabi ko: «An t'a lɔn.» Ale fana y'a fɔ u ye ko: «N'o lo, mɔgɔ min ye sira di ne ma ka koo nunu kɛ, ne fana tena o fɔ aw ye.»\nYezu be talen la deen fila dɔ koo la\n28Yezu y'u ɲininga tugu ko: «Aw be mun le miiri nin na? Deen fila tun be cɛɛ dɔ fɛ. A y'a fɔ deen fɔlɔ ye ko: ‹Bii, ne b'a fɛ i ka taga baara kɛ foro kɔnɔ.› 29Deen fɔlɔ nin y'a jaabi ko: ‹Ne tena se ka taga.› Dɔɔni a nimisara, a ye sira minɛ ka taga foro la. 30Facɛ nin tagara deen filanan fɛ, k'a fɔ ale ye fana, deen ko: ‹Ɔnhɔn baba, ne bena taga.› Nga a ma taga. 31O deen fila nunu cɛma, jumɛn le ye a facɛ sago kɛ?» U y'a jaabi ko deen fɔlɔ kɛ. Yezu y'a fɔ u ye ko: «Ne b'a fɔ aw ye tiɲɛ na ko lɛnpominɛlaw ni kakalamusow bena kɔn ka don aw ɲa Ala ka masaya kɔnɔ. 32- Bari Zan nana aw fɛ ka taamacogoɲuman yira aw la. Aw ma sɔn o ma, nga lɛnpominɛlaw ni kakalamusow sɔnna o ma. Aw y'o ye, aw ma sɔn k'aw dusu yɛlɛma ka la a la.»\nYezu be talen la baaradenjuguw koo la\n(Mar 12.1-12; Luka 20.9-19)\n33- Yezu y'a fɔ u ye tugu ko: «Aw y'aw tulo malɔ talen dɔ wɛrɛ la. Forotigi dɔ ye *ɛrɛzɛnforo bɔ. A ye kogo kɛ k'a lamini, ka dingɛ sogi ka ɛrɛzɛn nin jii bɔyɔrɔ dilan, ka sangaso lɔ a kɔlɔsibagaw ye. A y'a don baarakɛla dɔw bolo. O kɔ, a tagara taama na. 34Ɛrɛzɛn mɔna tuma min na, a y'a ka jɔɔnw ci baarakɛla nunu fɛ k'u ka taga ale niyɔrɔ minɛ. 35Baarakɛla nunu y'o jɔɔnw minɛ, ka kelen bugɔ kosɔbɛ, ka kelen faga ani ka tɔ kelen nin bon ni kabakuruw ye. 36Forotigi y'a ka jɔɔn dɔ wɛrɛw ci minw cayara ni fɔlɔtaw ye. Baarakɛla nunu y'olu minɛ k'u kɛ i n'a fɔ u tun ye fɔlɔtaw kɛ cogo min na. 37A laban na, a y'a dencɛ ci u ma, a tun be miiri ko: ‹U bena n dencɛ boɲa.› 38Nga baarakɛlaw y'o ye tuma min na, u y'a fɔ ɲɔgɔn ye ko: ‹Nin le ye cɛntala ye. Aw ye na an k'a faga ka cɛɛn nin kɛ an ta ye.› 39U y'a minɛ ka taga n'a ye waga kɔnɔ k'a faga.» 40Yezu y'u ɲininga ko: «Sisan ni forotigi nana tuma min na, a bena mun le kɛ o baarakɛlaw la?» 41U y'a jaabi ko: «Wajibi lo, a tena makari o mɔgɔjugu nunu na, a bena u faga, k'a ka foro kalifa baarakɛla dɔ wɛrɛw ma, minw ben'a niyɔrɔ d'a ma ɛrɛzɛnmɔtuma na.» 42- O kɔ, Yezu y'a fɔ u ye ko: «Min fɔra Ala ka kuma na, aw m'o mɛn ka ye wa? Ko:\n‹Bonlɔlaw tun banna kabakuru min na,\no nana kɛ kabakuru barikaman ye, boon nɔnkɔn ta.\nO koo bɔra Matigi le fɛ,\na kɛra kabako ye an ɲana.› »\n43Yezu y'a fɔ u ye tugu ko: «Ne b'a fɔ aw ye k'o cogo kelen la, Ala ka masaya bena bɔsi aw la, ka di siya wɛrɛw ma. Olu bena kɛwaliɲuman kɛ. [ 44Ni mɔgɔ min benna o kabakuru nin kan, o tigi kolow bena karikari, nga n'o kabakuru nin benna mɔgɔ min kan, a bena o tigi ɲɔɲɔ.]» 45Sarakalasebagaw ani *Fariziɲɛw ye Yezu ka talen nunu mɛn ka ban tuma min na, u y'a faamu ko Yezu tun be kuma olu le koo la. 46U tun be cogoya ɲinina waasa ka Yezu minɛ, nga u tun be siran jama ɲa, bari olu bɛɛ tun be Yezu jati kira ye.


Kok 31 AKKDC08 - Masaba y'a fɔ Musa ye ko: «I ka - Bible Search\nKok 30 Kok 32\nIsirayɛlidenw be se madiyanw kɔrɔ\n1Masaba y'a fɔ Musa ye ko: 2«I ka Isirayɛlidenw mɔnɛ bɔ madiyanw la. O kɔ, i bena taga i faaw fɛ.»\n3O la, Musa y'a fɔ jama ye ko: «Aw ka kɛlɛkɛminanw di aw ka cɛɛ dɔw ma, u ka taga madiyanw kama k'u kɛlɛ, ka Masaba mɔnɛ bɔ u la. 4Aw ka cɛɛ waa kelen kelen bɔ Isirayɛli deen tan ni fila nunu kɔmɔgɔw kelen kelen bɛɛ la k'u ci ka taga kɛlɛ la.»\n5U ye cɛɛ waa kelen kelen bɔ Isirayɛli deen tan ni fila nunu kɔmɔgɔw kelen kelen bɛɛ la. Cɛɛ minw labɛnnin tun be ni kɛlɛkɛminanw ye, o bɛɛ lajɛnnin tun kɛra mɔgɔ waa tan ni fila (12 000) ye. 6Musa y'u ci ka taga kɛlɛ la, cɛɛ waa kelen kelen ka bɔ Isirayɛli deen tan ni fila nunu kɔmɔgɔw kelen kelen bɛɛ la, ka sarakalasebaga Eleyazari dencɛ Pinasi bila ka taga n'u ye. Ale tagara ni Masaba sigiyɔrɔ minanw ye, ni buruw ye u be minw fiyɛ ka jama lasɔmi. 7U tagara madiyanw kɛlɛ i ko Masaba y'a fɔ Musa ye cogo min na, ka cɛɛw bɛɛ faga. 8U ye mɔgɔ minw faga, madiyanw ka masacɛ duuru tun b'u cɛma. Olu tɔgɔw filɛ nin ye: Ewi ni Ɛrɛkɛmu ni Suri ni Huri ani Ɛrɛba. U ye Bewɔri dencɛ Balamu fana faga ni murujan ye. 9Isirayɛlidenw ye madiyanmusow n'u denmisɛnw minɛ, k'u ka misiw n'u ka begɛnmisɛnw n'u bololafɛn bɛɛ cɛ 10k'u ka duguw n'u ka kongosow bɛɛ jɛni. 11U ye fɛɛn minw sɔrɔ, u y'o bɛɛ ta, begɛn fara mɔgɔw kan. 12U ye mɔgɔ minw minɛ ka fɛɛn minw cɛ, u tagara n'o ye Musa ni sarakalasebaga Eleyazari ani Isirayɛli jama fɛ u ka sigiyɔrɔ la, Mowabu kɛnɛba la, Zurudɛn baji daa la Zeriko faan fɛ.\n13Musa ni sarakalasebaga Eleyazari ani jama ɲamɔgɔw bɛɛ bɔra ka taga u kunbɛn jama ka sigiyɔrɔ kɔfɛ. 14Kɛlɛdenw kuntigi minw kɔsegira ka bɔ kɛlɛyɔrɔ la, Musa dimina olu kɔrɔ. U dɔw tun ye mɔgɔ waa kelen kelen kuntigiw ye, dɔw ye mɔgɔ kɛmɛ kɛmɛ kuntigiw ye. 15A y'u ɲininga ko: «Aw ye muso nunu bɛɛ to nii na wa? 16- Olu le tun tugura Balamu ka ladili kɔ ka Isirayɛlidenw kuun ɲagami u murutira Masaba ma Pewɔri fɔɔ fɔɲɔbana wilila Masaba ka jama cɛma. 17Ayiwa, sisan aw ye dencɛw bɛɛ faga, ani cɛɛ lara ni muso minw bɛɛ ye ka tɛmɛ. 18Nga sunguru minw ma la ka ye ni cɛɛ ye, aw k'olu bɛɛ to yen, u ka kɛ aw ta ye, aw kana olu faga. 19Aw minw ye mɔgɔ dɔ faga, walima minw bɛɛ magara suu la, aw ka to jama ka sigiyɔrɔ kɔfɛ ka tile wolonwula kɛ, k'aw yɛrɛ saniya tile sabanan ni tile wolonwulanan loon, ani aw ye mɔgɔ minw minɛ fana. 20Aw ka faniw bɛɛ saniya, ni fɛɛn o fɛɛn kɛra golo ye, ni minw dilanna ni baasi ye, ani yiriminanw, aw k'olu bɛɛ saniya.»\n21Kɛlɛden minw tun tagara kɛlɛ la, sarakalasebaga Eleyazari y'a fɔ olu ye ko: «Ka kɛɲɛ ni Masaba ye sariya min fɔ Musa ye, a wajibiyanin lo 22sanu ni warigwɛ ni zira ni nigɛfin ni fugan ani nigɛ sifa dɔ wɛrɛ, 23fɛɛn o fɛɛn min be se ka don ka bɔ tasuma na, o bɛɛ ka don a la k'u nɔgɔ bɔ. Fɛɛn saniyaji be kɛ k'u saniya fana. Fɛɛn o fɛɛn te se ka don ka bɔ tasuma kɔnɔ, aw k'o don jii la. 24Tile wolonwulanan loon na, aw k'aw ka faniw ko, aw bena saniya. O kɔ, aw be se ka don jama ka sigiyɔrɔ la.»\nKɛlɛyɔrɔ fɛɛnw tilanko\n25Masaba y'a fɔ Musa ye ko: 26«U ye mɔgɔw ni begɛn minw bɛɛ minɛ, e ni sarakalasebaga Eleyazari ni jama kuntigiw ka olu jati. 27Kɛlɛden minw tagara kɛlɛ la, u ye fɛɛn minw minɛ yen, aw k'o tilan olu ni jama cɛ. 28Kɛlɛden minw tagara kɛlɛ la, i ka dɔ bɔ olu niyɔrɔ la k'o kɛ ne Masaba ta ye, mɔgɔ kɛmɛ duuru o kɛmɛ duuru, i ka mɔgɔ kelen bɔ, misiw ni faliw ani sagaw ni baaw kɛmɛ duuru o kɛmɛ duuru, i ka kelen kelen bɔ u la. 29O bɔ olu niyɔrɔ la k'u di sarakalasebaga Eleyazari ma ka kɛ ne niyɔrɔ ye. 30Minw ye Isirayɛlidenw niyɔrɔ ye, i ka kelen kelen bɔ o bi duuru duuru bɛɛ la, mɔgɔw ni misiw ni faliw ni sagaw ni baaw ani begɛn dɔ wɛrɛw, k'u di Levi kɔmɔgɔ tɔw ma, minw be ne Masaba ka fanibugu kɔlɔsi.» 31Masaba ye min fɔ Musa ye, Musa ni sarakalasebaga Eleyazari y'o kɛ.\n32Kɛlɛdenw ye fɛɛn minw minɛ kɛlɛyɔrɔ la, min tora o la, o tun ye saga waa kɛmɛ wɔɔrɔ ni waa bi wolonwula ni duuru (675 000) ye, 33ani misi waa bi wolonwula ni fila (72 000), 34ani fali waa bi wɔɔrɔ ni kelen (61 000), 35ani muso waa bi saba ni fila (32 000), cɛɛ tun ma la ka ye ni minw ye.\n36Mɔgɔ minw tun tagara kɛlɛ la, olu ye tilan kelen min sɔrɔ fɛɛn nunu na, o kɛra saga waa kɛmɛ saba ni bi saba ni wolonwula ani kɛmɛ duuru (337 500) ye. 37U ye kɛmɛ wɔɔrɔ ni bi wolonwula ni duuru bɔ olu la k'o di Masaba ma. 38Misiw tun ye waa bi saba ni wɔɔrɔ (36 000) ye. U ye bi wolonwula ni fila bɔ u la k'u di Masaba ma. 39Faliw tun ye waa bi saba ni kɛmɛ duuru (30 500) ye. U ye bi wɔɔrɔ ni kelen bɔ o la k'o di Masaba ma. 40Mɔgɔw tun ye waa tan ni wɔɔrɔ (16 000) ye. U ye mɔgɔ bi saba ni fila bɔ u la k'u di Masaba ma. 41Min dira Masaba ma, Musa y'o di sarakalasebaga Eleyazari ma, u ka kɛ Masaba niyɔrɔ ye i ko Masaba tun y'a fɔ a ye cogo min na.\n42Tilancɛ min sera Isirayɛlidenw ma, Musa tun ye min bɔ ka bila danna kɛlɛdenw ta la, 43n'o kɛra jama niyɔrɔ ye, o filɛ nin ye: saga waa kɛmɛ saba ni bi saba ni wolonwula ani kɛmɛ duuru, 44ni misi waa bi saba ni wɔɔrɔ, 45ani fali waa bi saba ni kɛmɛ duuru (30 500), 46ani mɔgɔ waa tan ni wɔɔrɔ (16 000). 47O tilancɛ min tun ye Isirayɛlidenw niyɔrɔ ye, Musa ye kelen kelen bɔ o bi duuru duuru bɛɛ la, begɛn fara mɔgɔ kan, k'u di Levi kɔmɔgɔw ma, minw tun be Masaba ka fanibugu kɔlɔsi la, i ko Masaba y'a fɔ a ye cogo min na.\n48Kɛlɛden waa kelen kelen kuntigiw ni kɛlɛden kɛmɛ kɛmɛ kuntigiw gwɛrɛla Musa la 49k'a fɔ a ye ko: «An be kɛlɛden minw kunna, an ye olu jati. Hali mɔgɔ kelen m'an jɛn. 50O la, an kelen kelen bɛɛ ye sanufɛn minw sɔrɔ, an nana ni olu ye k'u di Masaba ma: bololataw, ni tulolataw, ani kannataw. An b'o di Masaba ma k'an yɛrɛ saniya.» 51Musa ni sarakalasebaga Eleyazari ye sanufɛn dilannin nunu bɛɛ minɛ u fɛ. 52U ye kɛlɛdenw kuntigi nunu ka sanu min di Masaba ma, o bɛɛ gwiliya tun sera kilo kɛmɛ ni bi wolonwula ma. 53Kɛlɛdenw tun ye fɛɛn minw cɛ, u kelen kelen bɛɛ tora n'u ta ye. 54Musa ni sarakalasebaga Eleyazari ye kɛlɛdenw kuntigi nunu ka sanu minɛ ka don n'a ye Ɲɔgɔnkunbɛn fanibugu kɔnɔ, a ka kɛ fɛɛn ye min be Masaba hakili jigi Isirayɛlidenw la.


MAKABEW FILANAN 13 AKKDC08 - Girɛkiw ka masaya saan - Bible Search\nMAKABEW FILANAN 12 MAKABEW FILANAN 14\nMAKABEW FILANAN 13\nAntiyokusi be Menelasi faga\n1Girɛkiw ka masaya saan 149nan na, Zuda n'a ka kɛlɛdenw y'a mɛn ko Antiyokusi Epatɔri be nana Zude mara kama ni kɛlɛden caaman ye. 2A mɔna Liziyasi min kɔrɔ, ale tun be n'a ye, min tun be jamana koɲaw kunna. Girɛki kɛlɛdenw tun b'a fɛ fana: sennatigi waa kɛmɛ ni tan (110 000), ni sotigi mɔgɔ waa duuru ni kɛmɛ saba (5 300), ani sama mugan ni fila, ni wotoro kɛmɛ saba, wɔrɔsɔ b'u la. 3Menelasi farala u kan, a y'a daminɛ ka kuma diman kɛ ka Antiyokusi nigɛ. A cekuyara kosɔbɛ. A ma o kɛ a faso ka kisili kama dɛ, nga a tun be miiri ko ale bena se ka kɔsegi ka kɛ sarakalasebagaw kuntigi ye tugu. 4Nga masaw ka Masa y'a kɛ Antiyokusi dimina kojugukɛla nin kɔrɔ. Liziyasi y'a yira masacɛ la tuma min na ko balawu bɛɛ bɔra Menelasi nin le la, masacɛ y'a fɔ ko u k'a minɛ ka taga n'a ye Bere k'a faga yen ka kɛɲɛ ni o yɔrɔ mɔgɔw ka landa ye.\n5Sangaso tun be o yɔrɔ la, min jaɲa tun ye mɛtɛrɛ mugan ni duuru ye, a tun fanin be bugurigwɛ la. Fɛɛn dɔ tun be sangaso nin na, min be munumunu, a yɔrɔ bɛɛ jɛngɛnnin tun be ka taga bugurigwɛ faan fɛ. 6Mɔgɔ min tun mana ben josow dɔ kan, walima ka kojuguba dɔ wɛrɛ kɛ, u tun be yɛlɛ n'o tigi ye o yɔrɔ la k'a fili ka jigi a be halaki. 7O tun kɛra Menelasi janfamɔgɔ n'a te sariya bato fagacogo ye. A sara, u m'a suu don yɛrɛ. 8O tun bɛnnin lo kosɔbɛ bari a tun ye sarakabɔyɔrɔ tana cɛn siɲɛ caaman, min tasuma n'a bugurigwɛ tun saniyanin lo. A sara bugurigwɛ le kɔnɔ.\nKɛlɛ min kɛra Modin gɛrɛfɛ\n9O tuma na, miiriyajugu donna masacɛ la, a ko ale faa ye tɔɔrɔjugu minw la zuwifuw kan, ko ale ta bena juguya ka tɛmɛ o kan haali! A tora ka gwɛrɛ. 10Zuda y'o mɛn tuma min na, a y'a fɔ jama ye ko u ka Matigi dali suu ni tile janko, u tun b'a fɛ ka mɔgɔ minw bali u ka sariya batoko la, n'u faso ani Alabatosoba ka koo la, a ka na olu dɛmɛ siɲɛ kelen nin na tugu. 11Ko a kan'a to jama nin ka don siya nunu bolo minw tɛ malo bari, jama nin ye lafiya sɔrɔ a ma mɛn. 12U bɛɛ lara ka biri tile saba kɔnɔ, u ma waati si bila. U ye suun don ka makaritigi Matigi dali ni ɲaji ye. O kɔ, Zuda y'u ladi k'a fɔ u ye ko u ka to ale gɛrɛfɛ. 13Nga a nana ɲɔgɔnye kɛ ni cɛkɔrɔbaw ye danna. O kɔ, a y'a latigɛ ka taama daminɛ yanni masacɛ ka kɛlɛdenw ka don Zude mara kɔnɔ ka Zeruzalɛmu minɛ. A y'a ka ŋaniya bɛɛ ta Matigi le sababu la. 14A kɛra ten, a ye kɛlɛ nin koo to diɲɛ Danbaga bolo. A y'a ka mɔgɔw jaa gwɛlɛya ko u ka kɛlɛ nin kɛ cɛya la sariyaw kosɔn, ni Alabatosoba kosɔn, ni Zeruzalɛmu ani u faso, n'u ka landaw kosɔn. A y'a ka kɛlɛdenw sigi Modin lamini na. 15A ye kumaba fɔ a ka kɛlɛdenw ye ko «Ala bena see sɔrɔ!». O kɔ, a ye masacɛ ka ciin kɛlɛ daminɛ sufɛ ni kanbelen jagwɛlɛnw ye. U ye mɔgɔ waa fila (2 000) ɲɔgɔn halaki u juguw ka sigiyɔrɔ la. Zuda ka mɔgɔw ye u ka samaw bɛɛ la belebeleba sɔgɔ, n'a bolibaga. 16A laban, u juguw sigiyɔrɔ nin ɲagamina, siranya y'u bɛɛ minɛ. Zuda nunu sera u kɔrɔ kosɔbɛ ka sɔrɔ ka bɔ yen 17dugugwɛdafɛ. U sera ka baara nin kɛ Matigi barika la, min tun b'u tangana ani k'u dɛmɛ.\nAntiyokusi be bɛn ni zuwifuw ye\n(Mak fɔlɔ 6.48-63)\n18Masacɛ ye zuwifuw ka jagwɛlɛya lɔn. O la, a ye cogo ɲini waasa k'u ka yɔrɔw minɛ cekuya la. 19A gwɛrɛla Bɛtisuri la, min tun ye zuwifuw ka dugu yɔrɔ barikaman ye, nga u y'a gwɛn, a kɔsegira ka na, u ser'a kɔrɔ. 20A tun ye minw datugu, Zuda ye olu makoyafɛn ci u ma. 21Nga zuwifuw ka kɛlɛdenw cɛma, Orodokusi tɔgɔla dɔ tun ye u ka gundow fɔ u juguw ye. U y'a yɔrɔ ɲini k'a minɛ k'a faga. 22O kɔ, masacɛ ye bɛɛn ɲini ni Bɛtisurikaw ye tugu. U y'u bolo don ɲɔgɔn bolo, ka sɔrɔ ka bɔ o yɔrɔ la. 23O kɔ, a ye Zuda n'a ka kɛlɛdenw kɛlɛ, nga u ser'a kɔrɔ. Masacɛ tun ye Filipu to jamana koɲaw kunna. A y'a mɛn k'o murutira, o y'a hakili ɲagami. A y'a daminɛ ka bɛɛn ɲini ni zuwifuw ye. A kalila ko a bena kobɛnninw bɛɛ bato ani ka bɛn n'u ye. A ye saraka bɔ, ka Alabatosoba boɲa, ani ka wari caaman di Alabatosoba kosɔn. 24A ye Makabe kunbɛn ka ɲa. O kɔ, mara min be daminɛ Potolemayisi fɔɔ ka ta'a bila Zerari mara la, a ye Ezemonidi kɛ o mara kɛlɛkuntigi ye. 25A tagara Potolemayisi, nga o dugu mɔgɔw nisɔn ma diya bɛɛn nin la, o la, u dimina. U tun b'a fɛ ka ban. 26O la, Liziyasi yɛlɛla kuma kɛyɔrɔ la, k'a seko kɛ ka bɛɛn nin koo kuun kɔrɔta. A ka kuma sera u kɔrɔ, u hakili sigira. A y'u dɛmɛ ka miiriyaɲuman sɔrɔ ka sɔrɔ ka bɔ yen ka taga Antiyɔsi.\nMasacɛ nako kɛlɛ kama n'a boliko kɛra ten le.


Nee 2 AKKDC08 - Masacɛ Aritasɛrisɛsi ka masaya saan - Bible Search\nNee 1 Nee 3\nNeemi be taga Zeruzalɛmu\n1Masacɛ Aritasɛrisɛsi ka masaya saan mugannan na, *Nisan kalo la, u nana duvɛn bila ne masacɛ ɲakɔrɔ. Ne y'a ta k'a d'a ma. O y'a sɔrɔ ne ɲaa tun kumunin bɛ kosɔbɛ, n tun ma deli ka min ɲɔgɔn kɛ ka ye a ɲakɔrɔ. 2O la, masacɛ y'a fɔ ne ye ko mun na n ɲaa kumunin be ten. Ko n fana do ka kɛnɛ, k'o te foyi ye fɔɔ miirikojugu. O waati la, ne tun siranna kosɔbɛ. 3- N ye masacɛ jaabi ko: «Matigi, e ka sii sɔrɔ! Ne faaw kaburuw be dugu min kɔnɔ, ale cɛnna, tasuma y'a donda koonw jɛni, n bena kɛ di ni n ɲaa te kumu?» 4O kɔ, masacɛ ye n ɲininga ko n be mun le fɛ. Ne ye Sankolotigi Ala daali o yɔrɔnin bɛɛ. 5N ye masacɛ jaabi ko n'a be sɔn, n'a ka baaraden koo diyar'a ye, a ka sira di n ma n ka taga Zuda mara la, n faaw kaburuw be dugu min kɔnɔ, n ka se k'o lalaga k'a lɔ. 6O y'a sɔrɔ masacɛ ka muso tun siginin be a gɛrɛfɛ. A y'a fɔ ne ye ko: «I bena mɛn o taama na wa? I bena segi ka na waati jumɛn?» A diyara masacɛ ye, a ye sira di ne ma, n ye waati dɔ fɔ a ye.\n7O kɔ, n y'a fɔ masacɛ ye ko: «Ni masacɛ be sɔn, u ka batakiw di ne ma, n be taga o di a ka lasigidenw ma, minw be Efarati baji kɔfɛ maraw la, janko olu ka n to n be tɛmɛ ka don Zuda mara la.» 8N y'a fɔ fana k'u ka bataki dɔ di fana n bena min di jamana kɔnɔ yiriw kɔlɔsibaga Azafu ma, janko ale ka se ka yiriw di n ma, an bena minw lɛsɛ ka kɛ koonw ye k'u don masadugu dondaw la, Ala ka soo gɛrɛfɛ. Ani ka dɔw kɛ dugu nin laminikogo la ani ne yɛrɛ ka boon na fana. Masacɛ ye bataki nunu di n ma, bari ne ka Ala min ka ɲi tun be n fɛ.\n9N tagara se ka bataki nunu di lasigiden nunu ma, minw be baa kɔfɛ. Masacɛ tun ye kɛlɛdenw ka kuntigi dɔw, ni sotigi dɔw fara n kan olu ka n bila sira. 10Sanbala ka bɔ Oronayimu, ale ni Tobiya, min ye amoni ye n'a be masacɛ ka baara la, olu y'a mɛn tuma min na ko mɔgɔ dɔ be yen min be Isirayɛlidenw ka hɛrɛ ɲini dɔrɔn, o ma diya u ye fewu.\nNeemi be kogo cogo filɛ\n11Ne sera Zeruzalɛmu tuma min na, ne lafiɲɛna tile saba. 12O kɔ, ne wilila sufɛ, ne ni mɔgɔ damani dɔw. O y'a sɔrɔ n ka Ala tun ye koo min miiri don ne dusu la ka n'o kɛ Zeruzalɛmu, ne tun m'o fɔ mɔgɔ si ye fɔlɔ. Ne tun ma bɔ ni begɛn wɛrɛ ye fɔɔ n tun yɛlɛla min kan. 13Sufɛ, ne bɔra ni daa ye min be kɔkɛnɛ faan fɛ, ka tɛmɛ ka taga Sogojugu ka kɔɔ faan fɛ ani Ɲamabɔnyɔrɔ faan daa fɛ, ne tun be Zeruzalɛmu laminikogo cɛnni filɛra ka ɲa, n'a koon jɛnininw. 14Ne tagara tɛmɛ daa min be jii bɔyɔrɔ faan fɛ, ani masacɛ ka dalan faan fɛ. O yɔrɔ la, tɛmɛyɔrɔ tun ma sɔrɔ n ka begɛn fɛ. 15O la, ne taamana kɔɔ kɔnɔ o yɔrɔ la sufɛ ka to ka kogo nin kɔlɔsi. O kɔ, n kɔsegira ka taga don ni kɔkɛnɛ daa ye.\n16Ɲamɔgɔw tun m'a lɔn ne tagara yɔrɔ min na, ani n be fɛɛn min kɛra. Fɔɔ ka na se o waati ma, n tun ma sɔn ka foyi fɔ zuwifuw ye fɔlɔ ani sarakalasebagaw, ni ɲamɔgɔbabaw, ani kititigɛlaw ye, hali mɔgɔ tɔ minw tun bena janto o baara nunu na. 17N y'a fɔ u ye ko: «Gwɛlɛya min b'an kan, aw ɲaa b'o la kɛ! Zeruzalɛmu dugu cɛnna, tasuma y'a donda koonw jɛni. Aw ye wili an b'a laminikogo lalaga k'a lɔ, o la, an ka maloya bena ban.» 18O kɔ, ne ka Ala tora ni ne ye cogo min na, ani masacɛ tun ye kuma min fɔ n ye, ne y'o lakali u ye. O la, u y'a fɔ ko: «An ka wili k'a lɔ!» A kɛra ten, u jijara o baaraɲuman nin na.\n19Sanbala ka bɔ Oronayimu, ni Tobiya, min ye amoni ye n'a be masacɛ ka baara la, ani arabucɛ Gɛsɛmu, olu y'an koo mɛn dɔrɔn, u yɛlɛla an ma, k'an lɔgɔbɔ. U y'a fɔ ko: «Aw be mun le kɛra yan? Aw be murutira masacɛ ma wa?» 20Ne y'u jaabi ko: «Sankolotigi Ala le bena an dɛmɛ an ka baara be ɲa. An minw y'a ka baarakɛlaw ye, an bena wili ka baara nin kɛ. Aw kɔni, niyɔrɔ si t'aw fɛ yan. Aw fana tena kuntigiya sɔrɔ yan. Aw koo fana kana fɔ Zeruzalɛmu.»